Rusthavi 2

Rusthavi 2 (gruusia keeles რუსთავი 2) on Gruusia telekanal.

Ettevõte asutati 1994. aastal Rusthavis, kuid tegutseb nüüd Thbilisis. Uudistetoimetuse bürood ning kaastöölised paiknevad lisaks suuremates Gruusia linnades (Khuthaisi, Bathumi, Gori, Phothi, Zugdidi). Kanalil on väliskorrespondendid Moskvas ja Washingtonis.

Telekanali leviala ulatub 85 protsendini riigi elanikkonnast ning kanal on satelliidi vahendusel jälgitav ka Euroopas, sealhulgas Venemaa Euroopa-osas, ning Lähis-Idas.

Ettevõte on eraomanduses. Telekanalit peetakse valitsusmeelseks.


Kargopol

Kargopol on linn Venemaal Arhangelski oblastis, Kargopoli rajooni keskus. Asub Onega jõe ääres.

Kargopoli on esmamainitud 1447. aastal, kuid arvatakse, et Kargopol oli tähtis kaubanduskeskus juba 13. sajandist.

Linnaõigused sai 1784. aastal.


Jaapani ebaküdoonia

Jaapani ebaküdoonia ehk näsaline ebaküdoonia ehk madal ebaküdoonia (Chaenomeles japonica) on roosõieliste sugukonda ebaküdoonia perekonda kuuluv heitlehine põõsas.


Ignoratio elenchi

Ignoratio elenchi ('vastuväite (elenchos) mitteteadmine') on loogikaviga, mille puhul esitatakse argument kõneks olevast väitest erineva väite kasuks. Seejuures pole oluline, kas argument esitab kehtiva arutluse. Tegemist on asjasse mittepuutuvast rääkides suitsukatte tegemisega.

Autoriteetse allika viga jäetakse enamasti kahe silma vahele. Loogikaveaks on siin ka see, et teine väide võib osutuda ise seeläbi küsimuseks. Saksa filosoof Arthur Schopenhauer (1788-1860), kirjeldades vaidluses ja kõnes kasutatavaid 38t retoorilist nippi, käsitleb sedalaadseid vigu seoses esimese kolme retoorikanipiga.


Leie jõgi

Ajalooliselt väga saastatud jõgi, mis on tingitud Põhja-Prantsusmaa ja Belgia suurest asustustihedusest ja industrialiseeritusest, on viimastel aastatel märgatavalt paranenud, osaliselt tänu põhitööstuse, lina ketramise ja kudumise langusele. Leie piirkond (Deinze ja Genti vahel) oli 20. sajandi esimesel poolel tuntud paljude maalikunstnike lemmikpaigana.

Jõel on toimunud kolm Liitlaste ja Saksa armee vahelist lahingut. Esimese maailmasõja ajal toimus 1918. aastal Esimene Lysi lahing, mis oli osa Saksa kevadrünnakust, ning hiljem samal aastal Teine Lysi lahing, mis oli osa Liitlaste Sajapäevasest rünnakust. Teise maailmasõja ajal oli Lysi lahing osa 1940. aasta Saksa rünnakust Flandrias La Manche'i suunas.


Barletta-Andria-Trani provints

Barletta-Andria-Trani provints on provints Itaalias Apuulia maakonnas. See moodustati 2004. aastal Bari ja Foggia provintsi osadest.


Unstoppable

"Üheksa elu" ("Unstoppable"; Euroopas pealkirjaga "9 Lives"), 2004. aasta märul Wesley Snipesiga peaosas "Pidurdamatu" ("Unstoppable"), 2010. aasta märul-põnevik, Denzel Washingtoni ja Chris Pine'iga peaosades


Sami Jauhojärvi

Sami Olavi Jauhojärvi (sündinud 5. mail 1981 Ylitornios) on endine Soome murdmaasuusataja.

Varem kuulus ta klubidesse Alatornion Pirkat ja Aavasaksan Urheilijat, 2006. aastast võistles klubis Vuokatti Ski Team liikmena. Tema treener oli Reijo Jylhä.

Jauhojärvi esindas Soomet Slovakkias Štrbske Plesos toimunud 2000. aasta juunioride maailmameistrivõistlustel murdmaasuusatamises, kus ta tuli 25. jaanuaril 7. kohale 10 km vabastiilis ja 30. jaanuaril samuti 7. kohale 30 km klassikastiilis.

Järgmisel aastal esindas ta Soomet Poolas Karpacz-Szklarskas toimunud juunioride MM-il. Avadistantsil 30 km ühisstardist vabastiilis sõidus tuli ta 30. jaanuaril maailmameistriks. 1. veebruaril saavutas ta 10 km klassikastiilis kolmanda koha. 3. veebruaril peeti 1 km vabastiilis sprint, kus ta oli kvalifikatsioonis 6. ja finaalis 4. Samal aastal osales ta kahel maailma karikasarja etapil, aga edutult: ta oli Rootsis Borlänges 10 km vabastiilis 57. ja Rootsis Falunis 15 km klassikas 46.

Aasta hiljem osales Jauhojärvi samuti kahel maailma karikasarja etapil, nimelt Tšehhimaal Nove Mestos. 12. jaanuaril tuli ta 10 km vabastiilis 33. kohale (võitis Fabio Maj Jaak Mae ees) ja järgmisel päeval pälvis esimesed maailma karikasarja punktid, tulles 6×1,5 km paarissprindis koos Sami Pietiläga 6. kohale, olles siiski Soome kolmest meeskonnast viimane (kaksikvõit läks Itaaliasse).

Hooaeg hiljem võistles Jauhojärvi kaheksal maailma karikasarja etapil. Individuaalselt tuli ta punktikohale ühe korra: 23. novembril 2002 Rootsis Kirunas 10 km vabatehnika 27. kohaga. 1. detsembril sõideti Soomes Kuusamos segateatesõit (2 naist + 2 meest), kus Jauhojärvi võitis viimase vahetuse ja tõstis oma võistkonna 6. kohalt teiseks Soome I järel.

Järgmisel hooajal võistles ta 13 MK-etapil. Parimaks individuaalkohaks jäi 28. novembril 2003 Kuusamos sõidetud 15 km klassikaetapil saavutatud 27., kusjuures ta oli parim Soome suusataja.

15. jaanuaril 2005 parandas ta elu parimat individuaaltulemust, kui sai Nove Mestos 15 km vabastiilis 22. koha., kusjuures taas oli ta parim soomlane. Ta arvati Soome koondisse Saksamaal Oberstdorfis toimunud maailmameistrivõistlustele, kus sõitis neli distantsi. 17. veebruaril oli ta 15 km vabastiilis Soome sportlastest viimane ja sai 44. koha. 20. veebruaril seevastu saavutas ta karjääri seni parima tulemuse, olles 15+15 km suusavahetusega sõidus parima soomlasena 11. 24. veebruaril sõitis ta Soome 4×10 km teatemeeskonnas viimast vahetust ja sai seal 9. koha, aga meeskond sai kõigest 12. koha (Eesti oli 9.). 27. veebruaril sõideti ühisstardist 50 km klassikalises stiilis, kus Norra sai kolmikvõidu Andrus Veerpalu ees ja Jauhojärvi oli parima soomlasena 14.

Maailma karikasarja uue hooaja avaetapil Norras Beitostølenis jõudis Jauhojärvi 19. novembril 2005 esimest korda individuaalselt esikümnesse, olles 15 km klassikadistantsil 4. (Norra sai kaksikvõidu). 26. novembril lisandus Kuusamost 6. koht 15 km klassikas ja tagas pääsu 2006. aasta taliolümpiamängudele Itaalias Torinos. Sealgi sõitis ta neli distantsi. 12. veebruaril oli ta 15+15 km suusavahetusega sõidus parima soomlasena 20. otse Kaspar Koka järel. 17. veebruaril oli ta 15 km klassikas ainsa esikolmekümnesse tulnud soomlasena 9. (võitis Andrus Veerpalu, 5. Jaak Mae). 19. veebruaril saavutas ta 4×10 km teatesõidus avavahetuses 5. koha, aga meeskonnakaaslased ei suutnud seda hoida ja lõpetasid 10. kohal (Eesti oli 8.). 22. veebruaril jäi ta 1,4 km vabatehnikasprindis alles 61. kohale, kaotades kõigile eestlastele.

Järgmine hooaeg edenemist ei toonud. Maailmameistrivõistlused toimusid Jaapanis Sapporos. Taas osales Jauhojärvi neljal distantsil. 23. veebruaril jäid Jauhojärvi ja Ville Nousiainen paarissprindis 9. kohale, esimesena finaali ukse taha (Peeter Kümmel ja Priit Narusk said 8. koha). Juba järgmisel päeval sõideti 15+15 km suusavahetusega ning Jauhojärvi ja Nousiainen oli parimate soomlastena vastavalt 16. ja 24. 2. märtsil sõideti 4×10 km teade. Nousiainen võitis avavahetuse, aga Jauhojärvi sai teises vahetuses 6. aja ja lõpetas 5. kohal. Meeskond oli lõpuks 6. 4. märtsil sõideti ühisstardist 50 km klassikat, mille Jauhojärvi lõpetas 13. kohal.

Suurvõistluseta hooajal tuli Jauhojärvi kahel korral esikolmikusse. 8. detsembril 2007 oli ta Šveitsis Davosis 15 km klassikas 3., olles esikolmekümnes ainus soomlane. 17. veebruaril 2008 oli ta Liberecis koos Nousiaisega 6×1,4 km paarissprindis kahe Norra paari vahel teine.

Enne Liberecis toimunud maailmameistrivõistlusi tuli Jauhojärvi veel kahel MK-etapil kolmandaks: 30. novembril Kuusamos ja 13. detsembril 2008 Davosis, mõlemal juhul 15 km klassikas. Jämijärvil peetud Soome meistrivõistlustel saavutas ta kaks esikohta: 10. jaanuaril 15 km klassikas, edestades hõbedale tulnud Matti Heikkist enam kui minutiga, ja 11. jaanuaril 15 km vabatehnikas jälitussõidus, edestades hõbedale tulnud Tero Similät kolmveerand minutiga. MM-il sõitis Jauhojärvi taas neli distantsi. 20. veebruaril oli ta 15 km klassikas, mille võitis Andrus Veerpalu, 12. (Heikkinen sai pronksi, Jaak Mae oli 5.). 22. veebruaril oli ta 15´km vabastiilis jälitussõidus 8., edestades parima soomlasena Heikkist mõne sekundiga. 25. veebruaril saavutasid Jauhojärvi ja Nousiainen 6×1,6 km paarissprindis pronksmedali, kaotades kulla võitnud Norrale 0,5 sekundiga ja hõbeda võitnud Saksamaale fotofinišiga. 27. veebruaril saavutas ta 4×10 km teatesõidus teise pronksmedali, sealjuures võitis Jauhojärvi teise vahetuse ja tõstis meeskonna 5. kohalt teiseks. Pärast maailmameistrivõistlusi sai Jauhojärvi oma seni ainsa maailma karikasarja etapivõidu Norras Trondheimis 50 km ühisstardiga klassikasõidus 14. märtsil 2009, edestades järgmisi enam kui 20 sekundiga.

Olümpiahooajal toimusid Soome meistrivõistlused Keuruus. Jauhojärvi osales kahel distantsil ja sai kaks medalit. 22. jaanuaril 1,2 km klassikasprindis oli ta kvalifikatsioonis 4., aga finaali võitis. 24. jaanuaril toimus 19,8 km suusavahetusega jälitussõit, milles Jauhojärvi pälvis hõbemedali 9,2-sekunilise kaotusega Nousiaisele. 2010. aasta taliolümpiamängud toimusid Kanadas Vancouveris ja need ei kulgenud Jauhojärvile nii edukalt kui eelmised maailmameistrivõistlused. 17. veebruaril toimunud 1,5 km klassikasprindis saavutas Jauhojärvi kvalifikatsioonis 21. ja finaalis 12. koha. 20. veebruaril katkestas ta 15+15 km suusavahetusega sõidu. 24. veebruaril võitis Jauhojärvi 4×10 km teatesõidu avavahetuse, aga meeskond lõpetas 5. kohal. 28. veebruaril sõideti klassikalises stiilis ühisstardist 50 km ja Jauhojärvi sai 20. koha, olles siiski edukaim soomlane.

2011. aasta põhja suusaalade maailmameistrivõistlused toimusid Oslos. Jauhojärvi osales kolmel distantsil. 1. märtsil tuli ta 15 km klassikas 5. kohale (Matti Heikkinen võitis). 2. märtsil saavutasid Jauhojärvi ja Nousiainen paarissprindis 5. koha. 4. märtsil toimus 4×10 km teatesõit, kus Jauhojärvi saavutas teises vahetuses parima aja ja tõstis Soome 9. kohalt 4. kohale. Juha Lallukka võitis kolmandagi vahetuse ja tõstis Soome liidriks, aga Heikkinen sõitis viimases vahetuses välja 4. aja ja samale kohale langes Soome kokkuvõtteski. Pärast maailmameistrivõistlusi saavutas Jauhojärvi Soome meistrivõistlustel Kuopios 25. märtsil 1,4 km vabatehnikasprindis kvalifikatsioonis 7. ja finaalis 4. koha.

27. jaanuaril võitis Jauhojärvi Soome meistrivõistlustel Keuruus 3,75 km klassikadistantsi. Järgmisel päeval sõideti vabatehnikas 15 km jälitussõit, millega Jauhojärvi langes 7. kohale. 23. märtsil peeti Imatras Soome meistrivõistlused 1,36 km sprindis klassikalises tehnikas, kus Jauhojärvi oli kvalifikatsioonis teine Mathias Strandvalli järel ja finaalis parim Strandvalli ees.

2014. aasta taliolümpiamängudel võitis ta koos Iivo Niskaneniga sprinditeates kuldmedali. Samal aastal valiti ta koos Iivo Niskaneniga Soome aasta sportlaseks.

2017. aasta maailmameistrivõistlustel Lahtis võitis ta sprinditeates koos Niskaneniga pronksmedali.

2017. aasta aprillis teatas, et lõpetab tippsportlaskarjääri.

Ta on tulnud Soome meistriks 31 korral. Temast enam on Soome meistrivõistlustel esikohti võitnud ainult Marja-Liisa Kirvesniemi (34).


Mandžuuria kandidaat

"Mandžuuria kandidaat" (inglise "The Manchurian Candidate") on Richard Condoni poliitiline põnevik.

Romaan ilmus aastal 1959, väljaandjaks McGraw-Hill.


Avatša jõgi

Avatša jõgi (vene keeles Авача) on jõgi Kamtšatka poolsaare kaguosas. Ta suubub Vaikse ookeani Avatša abajasse.

Jõe pikkus on 122 km, valgala pindala 5090 km².

Detsembri lõpust (suudmealas novembrist) märtsini on kaetud jääga. Talvel on jääummistused ja jääsulud. Avatša jõe jõgikonnas on kuumi ja külmi mineraalveeallikad. Jões koevad lõhelised.

Avatša jõe kaldal paikneb Jelizovo linn, mis on Kamtšatka krai Jelizovo rajooni halduskeskus.


Siracusa provints

Siracusa provints oli provints Itaalias Sitsiilia maakonnas. Provintsi keskus oli Siracusa linn.

Siracusa provints jagunes 21 vallaks. Suuremad omavalitsused olid Siracusa, Augusta ja Avola.


Trapani provints

Trapani provints oli provints Itaalias Sitsiilia maakonnas. Ta hõlmas Sitsiilia läänetipu, Egadi saared ja Pantelleria. Provintsi keskus oli Trapani linn.


Olbia-Tempio provints

Olbia-Tempio provints oli provints Itaalias Sardiinia maakonnas. Ta hõlmas Sardiinia põhjaosa ja väikesaared Sardiinia kirderannikul, sealhulgas Maddalena saare. Provintsi keskused olid Olbia ja Tempio Pausania. 2016. aastal liideti provints Sassari provintsiga.


Küünraprintsiip

Küünraprintsiip (inglise keeles arm's length principle) on avalikus halduses osapoolte sõltumatuse põhimõte, mida rakendab oma poliitikate elluviimisel enamik lääneriike. Küünraprintsiip ilmneb juba enamiku riikide põhiseaduslikus seadusandliku, täidesaatva ja kohtuvõimu lahususes, aga seda rakendatakse ka näiteks keskvõimu ja kohaliku omavalitsuse, riigi ja ajakirjanduse suhetes või ka näiteks kaunite kunstide rahastamisel.


Ogliastra provints

Ogliastra provints oli provints Itaalias Sardiinia maakonnas. Provintsi keskus oli Tortolì linn.

Provints asus Sardiinia idarannikul. Lääneosas asus Gennargentu massiiv.

Provintsi pindala oli 1854 km² ja rahvaarv 58 000 (2009). Rahvaarvult oli see Itaalia väikseim provints. Rahvastiku tihedus oli 31,3 inimest/km², mis oli samuti Itaalia provintsidest väikseim.

Provints loodi 2001 (de facto 2005). 2016. aastal liideti Nuoro provintsiga kõik Ogliastra provintsi vallad peale Seui, mis liideti Lõuna-Sardiinia provintsiga.


Carbonia-Iglesiase provints

Carbonia-Iglesiase provints oli provints Itaalias Sardiinia maakonnas. Provintsi keskused olid Carbonia ja Iglesias.

Hõlmas Sardiinia edelaosa ning San Pietro ja Sant'Antioco saare Sardiinia edelarannikul (Sulcise saarestik).

2016. aasta 4. veebruari seadusega liideti provints Lõuna-Sardiinia provintsiga, mille koosseisus on veel endine Cagliari provintsist (välja arvatud Cagliari suurlinnapiirkonna alale jäävad 17 omavalitsusüksust) ja endine Medio Campidano provints.


Medio Campidano provints

Medio Campidano provints oli provints Itaalias Sardiinia maakonnas.

2016. aasta 4. veebruari seadusega liideti provints Lõuna-Sardiinia provintsiga, mille koosseisu kuulub veel endine Cagliari provintsist (välja arvatud città metropolitana di Cagliari alale jäävad 17 omavalitsusüksust) ja endine Carbonia-Iglesiase provints.


American Gangster

"Ameerika gangster" ("American Gangster"), Ridley Scotti film aastast 2007 "American Gangster", Jay-Z album (inspireeritud Ridley Scotti filmist) "American Gangster", dokumentaalseriaal Ameerika tuntuimatest gangsteritest "The American Gangster", USA 1992. aasta dokumentaalfilm 20. sajandi Ameerika gangsteritest


Käigultvahetus

Käigultvahetus (inglise keeles hot swapping 'kuumvahetus') on arvuti komponentide vahetamine ilma arvutisüsteemi välja lülitamata. Täpsemalt tähendab käigultvahetus arvutikomponentide vahetamist, ilma et see tooks kaasa suuremaid häireid arvuti töös. Käigult lisamine tähendab arvuti süsteemile komponentide lisamist, ilma et esineks suuremaid häireid arvuti töös. Kui vastav tarkvara on arvutisse paigaldatud, võib kasutaja ühendada ja lahti ühendada komponente ilma taaskäivituseta. Üks väga tuntud näide on universaalne jadasiin (USB), mis võimaldab kasutajatel lisada või eemaldada selliseid lisaseadmeid nagu arvutihiir, klaviatuur või printer. Veel tuntud väljendeid on "külmvahetus" (arvuti tuleb välja lülitada, et komponendi vahetamine saaks toimuda) ja "hoiatusvahetus" (niinimetatud soe vahetus – voolutarne seadmele jätkub ja operatsioonisüsteemi välja ei lülitata, aga kõik operatsioonid selle seadmega lõpetatakse või peatatakse; see on parem lahendus kui külmvahetus, aga halvem kui käigultvahetus).


Lüofiilsus

Lüofiilsus on aine (keha) ja vedeliku tugev vastastikmõju. Tugeva vastastikmõju tõttu märguvad lüofiilsed ained hästi ja võivad vedelikus lahustuda või punduda. Lüofiilsuse vastandnähtus on lüofoobsus.

Kui ainel on tugev vastastikmõju veega, nimetatakse seda ainet hüdrofiilseks, kui aga õliga, siis oleofiilseks aineks.


Lüofoobsus

Lüofoobsus on nähtus, kus vedeliku ja aine (keha) vahel vastastikmõju puutub.

Lüofoobsed ained ei märgu. Ained, mis ei oma vastastikmõju veega, nimetatakse hüdrofoobseteks. Lüofoobsuse vastandnähtus on lüofiilsus.


Rossiya

Rossiya ehk Rossiya Airlines (vene keeles Федеральное государственное унитарное предприятие «Государственная транспортная компания «Россия»», teenindab kui Rossiya — Russian Airlines) on Venemaa teine rahvuslik lennukompanii Aerofloti kõrval. Firma peakorter asub Peterburis. Lennukompanii loodi 2006. aastal, kui liideti Moskvas asunud Rossiya Airlines ja Venemaa suuruselt kolmas lennukompanii Pulkovo Aviation Enterprise. 2010. aasta veebruaris teatas Venemaa valitsus soovist liita Aeroflot ja Rossiya.


Metaanitank

Metaanitank (ka metaantank; metaankääritustank; mädandi) on terasest või raudbetoonist valmistatud mahuti, mida kasutatakse reoveepuhastusel tekkinud või muu orgaanikarikka sette (muda) anaeroobseks kääritamiseks.

Protsessi kiirendamiseks orgaanikarikast ainet segatakse ja hoitakse kindlal temperatuuril, tavaliselt kas 33 °C (mesofiilne režiim) või 53 °C (termofiilne režiim). Käärimissaadusena eraldub palju gaasi (mahuprotsentides ca 70% metaani ja 30% CO2) ning seda saab kasutada näiteks kütmiseks.


Niisk

Niisk on isaskala (nimetatakse ka niisakala) päraku kaudu vette heidetav seemnesari seemnerakkudega. Enamasti on kaladel seemnesari pehme koostisega ja paariline elund. Vees viljastavad seemnerakud emaskala marjaterad.

Sageli on kalade niisk valge.


Püknomeeter

Püknomeeter on kindla ruumalaga kolb (harilikult klaasist), millega saab kindlaks teha uuritava aine tihedust.


Kilevesi

Kilevesi ehk kelmevesi (ka kirmevesi, nõrgalt seotud vesi) on vahetult kivimi- ja mullaosakeste hügroskoopsusvee peal asuv nõrgalt kinnitunud vesi, mis püsib seal elektrostaatiliste ja molekulaarjõudude mõjul.

Kilevee paksus võib olla mõnisada molekuli.


Surulased

Surulased (Sphingidae) on sugukond liblikaliste seltsis.

Sugukonda kuulub umbes 1200 liiki. Enamik neist elab troopilistel aladel.

Enamik neist on suured, jämeda keha ning piklike tiibadega ööliblikad. Surulased on head lendajad. Nad toituvad õite kohal paigal lennates ehk "surudes", millest ka nende eestikeelne nimetus.


Meeskohus

Meeskohus (saksa keeles Manngericht) ehk vasallikohus oli Eestimaal ja Liivimaal tegutsenud kohtuasutus.

Aastal 1315 said Harju-Viru vasallid nn Valdemar-Eriku lääniõiguse. Just siis anti osale vasallidest – vasallikohtu liikmetele (iudex vasallorum; Mannsrichter) – kaelakohtuõigus, st õigus rakendada surmanuhtlust. Selline õigus oli Lääne-Euroopas ainult maahärradel ehk kõrgematel läänivaldajatel, mitte aga tavalistel rüütlitel.

Vasallikohtud loodi Harju-Virus kohe pärast Valdemar-Eriku lääniõiguse andmist 1315, Riia peapiiskopkonnas 1356, Tartu piiskopkonnas 1409 ja Saare-Lääne piiskopkonnas 1445. Saksa ordu Liivi haru territooriumil loodi teadaolevalt vasallikohtud 1459 Järvamaal, 1471 Kuramaal ning 16. sajandi algul Võnnus.

Meeskohus arutas algselt ainult vasallide ja rüütlite süütegusid. Kuna maahärra ei saanud vasallide üle kohut mõista, esindas selliste süütegude arutamisel meeskohtunik maahärrat, kaasistujad aga vasalkonda.

Meeskohtu kompetentsi kuulusid esialgu maakonna vabade elanike tsiviilasjad. 1630. aasta reform laiendas meeskohtu pädevust ning meeskohtule anti menetlemiseks esimese instantsina talupoegade kriminaalasjad. Alates 1636. aastast hakkas kohtuliikmeid (meeskohtunik ja kaks kaasistujat) valima kohalik rüütelkond kolmeks aastaks.

Aastatel 1653 ja 1664 anti osa aadlike tsiviilasju ülemmaakohtu kompetentsi. Meeskohtute lahendada jäid piiritülid, võla-, konkursi- ja pärandinõuded, kinnis- ja vallasvara müügi asjad ning talupoegade ja mitteaadlike kriminaalasjad. Meeskohtute otsused kinnitas ülemmaakohus.

Tallinna ja Riia asehalduskorra ajal aastatel 1783–1797 tegutsesid meeskohtute asemel kreisikohtud ja alammaakohtud.

Pärast meeskohtute likvideerimist 1889. aastal läksid meeskohtute funktsioonid edasi Vene Eestimaa kubermangu rahukohtutele ja ringkonnakohtutele.


48 võimuseadust

"48 võimuseadust" ("The 48 Laws of Power") on Robert Greene'i 1998. aastal ilmunud raamat. Raamat on mõjutusi saanud 36 strategeemist ja selle kommentaaridest. Seda on võrreldud Sunzi "Sõja seadustega" ning osaliselt kattub ka Niccolò Machiavelli "Vürstiga".

Raamat õpetab läbi nägema võimumänge, kuid ka seda, kuidas võimu võita ja säilitada ning kaitsta end nende eest, kes elu ohustavad. Teos on siiani Amazoni bestsellerite nimekirja sotsiaalfilosoofiliste raamatute esiotsas. Isegi kümme aastat pärast avaldamist oli see ameerika vangide hulgas populaarne, olles nende jaoks kui juhend enese ülestöötamiseks.

Green kasutab kogu maailma ja eri aegade allikatest pärit lugusid, esitades neid ladusalt ja lühidalt enda kirjeldatud seaduste näitlikustamiseks. Nende hulgas on lausa anekdootlikke lugusid ja kilde Louis XIV-st, Talleyrandist, Otto von Bismarckist, Mao Zedongist ja mitmest tuntud suurpetturist. Näilise muretusega avab ta võimu ja argielu kulissidetagust, jättes eetilisuse lugeja enese otsustada. Sealjuures üldistab teos Machiavelli, Sunzi, Karl von Clausewitzi ja teiste suurte mõtlejate filosoofilisi tõekspidamisi.


2010.–2011. aasta maailma karikasari suusahüpetes

2010.–2011. aasta maailma karikasari suusahüpetes on 32. ametlik maailma karikasarja hooaeg, mis algas 27. novembril 2010 Kuusamos Soomes. Hooaja jooksul hüpati 26 individuaal- ja viiel meeskondlikul etapil. Viimane etapp toimus 20. märtsil 2011 Planicas Sloveenias.


Natalja Andreitšenko

Natalja Andreitšenko (vene Наталья Эдуардовна Андрейченко; sündinud 3. mail 1956 Moskvas) on vene filminäitleja.

Aastail 1973–1977 õppis ta Üleliidulises Kinematograafiainstituudis filminäitleja erialal. Tema juhendajateks olid Sergei Bondartšuk ja Irina Skobtseva.

Tema läbimurre filmimaailmas toimus aastatel 1978–1979, kui ta mängis Andrei Kontšalovski filmis "Siberiaad". Samuti on ta mänginud Leonid Kvinihidze muusikafilmis "Hüvasti, Mary Poppins" ja Pjotr Todorovski filmis "Sõjaväljaromaan".

Natalja Andreitšenko oli abielus Austria näitleja ja filmilavastaja Maximilian Schelliga. Neil on tütar Nastassja Schell.


Euroopa karusmari

Karusmari ehk euroopa karusmari (Ribes uva-crispa), rahvapärase nimetusega tikker, on sõstraliste sugukonda sõstra perekonda kuuluv põõsaliik.

Karusmarjale kõige lähedasem taim on must sõstar ja leitud on nende kahe liigi hübriide.


Freundel Stuart

Freundel Jerome Stuart (sündinud 27. aprillil 1951) on Barbadose poliitik, kes oli 23. oktoobrist 2010 kuni 25. maini 2018 Barbadose peaminister.

Ta on õppinud Lääne-India ülikoolis politoloogiat ja õigusteadust ning töötanud seejärel alates 1984. aastast juristina.

Freundel Stuart kuulub Demokraatlikku Tööparteisse. Ta valiti parlamenti 1994. aastal. Järgmistel valimistel aastal 1999 kaotas ta oma koha. Aastal 2003 valiti ta senaatoriks. Pärast 2008. aasta valimisi sai Freundel Stuartist asepeaminister ja siseminister, pärast peaminister David Thompsoni haigestumist mais 2010 peaministri kohusetäitja ning pärast Thompsoni surma oktoobris 2010 peaminister kuni 2012. aastal toimunud valimisteni.


Briti Sõltumatu Filmiauhind

Briti Sõltumatu Filmiauhind ehk BIFA (inglise The British Independent Film Awards) on filmiauhind, mida antakse välja 1998. aastast, et väärtustada sõltumatult rahastatud Briti filme ja filmitegijaid.


Dean Barrow

Dean Oliver Barrow (sündinud 2. märtsil 1951) on Belize'i poliitik, kes oli alates 8. veebruarist 2008 kuni 12. novembrini 2020 Belize'i peaminister. Ta on ühtlasi rahandusminister.

Ta on Ühendatud Demokraatliku Partei esimees.

Dean Barrow on hariduselt jurist.

Aastatel 1993–1998 oli ta asepeaminister ja välisminister ning seejärel kuni 2008. aasta valimisvõiduni opositsiooniliider.


Rutiil

Rutiil on oksiidne mineraal, titaani oksiid (titaandioksiid TiO₂).

Looduses on rutiilis alati ligi 15% teiste mineraalide jääke (eriti rauda, kuid ka tantaali, nioobiumi, kroomi ja tina).

Rutiilile on iseloomulik punakaspruun värvus, väga kõrge kaksikmurdumine (0,286...0,296) ja suur tihedus (4,23–5,5 g/cm³).

Rutiil esineb väikeste teradena peamiselt keskmise ja aluselise koostisega tardkivimeis, mõnes moondekivimis, mineraalsetes lõhedes, pegmatiidis ja setetes. Rutiil võib esineda nii eraldi kristallidena kui ka nn rutiili nõeltena, st piklike ja peenikeste kristallidena peamiselt kvartsi kristalli sisemuses. Rutiil on tavaline mineraal liiva raskete mineraalide fraktsioonis ning mõnes kohas rutiili kui titaani toorainet kaevandataksegi liivast. Suurim tootja on Austraalia.


Taavi Pirk

Taavi Pirk (sündinud 2. jaanuaril 1979 Pala vallas) on Eesti poliitik.

Ta õppis aastatel 1986–1994 Pala Põhikoolis, aastatel 1994–1998 Räpina Kõrgemas Aianduskoolis. Õpib aastast 2005 Tartu ülikoolis majandust.

Ta peab Kadrina külas toitlustusasutust.

Ta on Pala vallavolikogu liige ja Rahvaliidu noorteorganisatsiooni juht. Eestimaa Rahvaliidu juhatuse koosolekul 28. oktoobril 2010 valiti ta erakonna peasekretäriks.

Tema huviala on vigursaagimine. Ta valmistub Kadrinasse eesti muinasjuttude tegelastega parki rajama.


Silmiklased

Silmiklased (Satyrinae) on alamsugukond (varasema taksonoomia järgi sugukond, siis Satyridae) koerlibliklaste (Nymphalidae) sugukonnas, kuhu kuulub 3000 liiki. Eestist on leitud 19 liiki silmiklasi. Silmiklasi tunneb ära tiiva kannal olevate paksenenud tiivasoonte ja tiibadel paiknevate nn silmtähnide järgi. Tähne leidub nii tiiva üla- kui ka alaküljel.

Lõuna-Ameerikast võib leida silmiklasi, kelle tiivad on muutunud läbipaistvateks, kuid silmtähnid on säilinud.

Eestis on üks sagedaseim silmiklane rohusilmik (Aphantopus hyperantus). Silmiklaste röövikud talvituvad. Röövikutele on iseloomulik kooniline kahe terava tipmega tagakeha. Silmiklaste röövikud toituvad öösiti kõrrelistel ja talvituvad lõikheinalistel. Mõnikord kestab röövikustaadium ka mitu aastat (näiteks tõmmusilmikutel (Erebia)). Nukud on lühikesed ja jässakad ning arenevad diapausita.


Biokommunikatsioon

Biokommunikatsioon on kommunikatsioon organismide vahel või organismi sees, kus vähemalt üks kommunikatsioonis osaleja ei kasuta keelt.


Proloog

Proloog (kreeka keeles prologos "eeskõne, sissejuhatus") on kirjandusteose algusosa, milles esitatakse mõni põhisündmustikule eelnenud sündmus või episood või selgitatakse teose sisu ning autori kavatsusi.


Proletaarne kirjandus

Proletaarne kirjandus (ld proletarius 'Vana-Rooma vaesema rahvakihi liige') on marksistlikule klassivõitluse ja töölisliikumise ideoloogiale tuginev kirjandus.

Proletaarne kirjandus tekkis 20. sajandi alguses ning on lähedane ühiskonnakriitilisele realismile.

Proletaarse kirjanduse nimekamad esindajad on Martin Andersen Nexø ja Maksim Gorki, Eestis Juhan Lilienbach, Hans Pöögelmann, Villem Buk, Vassili Mölder, Otto Münther, Jaan Anvelt (kirjanikunimega Eessaare Aadu), Johannes Lauristin (kirjanikunimega Juhan Madarik).


Pleonasm

Pleonasm (kreeka keeles pleonasmos "üleliigsus", "liiasus") on sama või lähedase tähendusega sõnade tarbetu kordamine.

Näiteks "nägin seda isiklikult omaenda silmaga pealt" või "kõrge pilvelõhkuja".


Polüloog

Polüloog (kreeka keeles poly "palju" ja logos "sõna, kõne") on mitme tegelase vaheline kõnelus näidendis ja eepilistes žanrides.

Polüloog on dialoogi erijuhtum.


Trento provints

Trento provints ehk Trentino on provints Põhja-Itaalias Trentino-Alto Adige maakonnas. Provintsi keskus on Trento linn.

Provintsi jääb Garda järve põhjaosa.


Plagiaat

Plagiaat (ladina keeles plagiarus "inimeseröövija, orjakaupmees") ehk loomevargus on võõra teose või selle osade avaldamine enda omadena. Plagiaadiks nimetatakse ka kirjaniku teose trükis avaldamist ilma tema nõusolekuta.

Kõige sagedamini esineb plagiaati koolitöödes. Kõrgkoolides loetakse plagiaat akadeemiliste tavade rängaks rikkumiseks, mille eest võidakse üliõpilane eksmatrikuleerida. Sõltuvalt sellest, kuidas õpilane teksti käsitleb, on erinevaid plagiaadi liike. Kõige levinumad on remiksimine (autor võtab sisu erinevatest allikatest ja parafraseerib seda) ja eneseplagiaat (autor võtab oma teksti ja kasutab seda korduvalt, ilma seda viitamata), mashup ( erinevate allikate kopeerimine, viitamata ühelegi neist.)

Tekstilisel kujul olevate teoste puhul on võimalik plagiaati tuvastada spetsiaalsete programmide abil, mis võrdlevad etteantud teksti mingisuguses andmebaasis olevate tekstidega. Üldjuhul on andmebaasiks mõne interneti otsingumootori (Google, Yahoo!, Bing) poolt indekseeritud veebilehed. Võimalik on ka näiteks ühe õppeaine õpilaste töödest luua andmebaas, mille piires programm püüab tuvastada sarnaseid töid. Tuntuim plagiaadituvastust võimaldav veebileht on turnitin.com. Tegemist on tasulise programmiga, mis võrdleb etteantud teksti enam kui 15 miljardi veebilehega. WCopyFind on vabavaraline programm, mis võimaldab võrrelda etteantud tekste (näiteks õpilaste esitatud referaate) omavahel. Tasuta ja spetsiaalselt eestikeelsete tekstide jaoks on mõeldud Tallinna Tehnikakõrgkoolis loodud plagiaadituvastusvahend.


Polükarbonaadid

Polükarbonaat ehk kihtplast on plast, mida kasutatakse tööstuses ja ehituses selle heade omaduste tõttu. Polükarbonaadil on suur löögitaluvus, väike väsimustegur ja suur kulumiskindlus. Plasti põhilised koostisained on polükarbonaadid: rühm termoplastilisi orgaanilisi polümeere, mille nimetus tuleneb sellest, et need on polüümid ja sisaldavad karbonaatide gruppi (-O-(C=O)-O-). Üks tarbijale nähtavaid polükarbonaadi kasutusi on andmekandjate CD, DVD ja BD valmistamisel.


Bolzano provints

Bolzano – Alto Adige provints (Bozen-Südtirol) ehk Lõuna-Tirool on provints Põhja-Itaalias Trentino-Alto Adige maakonnas. Piirneb põhjas Austriaga. Provintsi keskus on Bolzano linn.

Seni Austria-Ungarile kuulunud lubati Itaaliale 1915. aastal Londoni paktiga ehk rahulepinguga, et Itaalia asuks I maailmasõjas Antandi poolele. 1918. aasta novembris Itaalia kuningriik selle ala okupeeris. Provints moodustati 1926. aastal ja liideti Venezia Tridentina maakonnaga.

21. oktoobril 1939 sõlmisid Hitler ja Mussolini Lõuna-Tirooli küsimuse lepingu (Option in Südtirol/Opzioni in Alto Adige), millega anti piirkonna saksakeelsetele elanikele kuni aasta lõpuni valikuvõimalus, kas nad kolivad Saksamaale või jäävad Itaaliasse ja italiseeritakse, kaotades vähemuste õigused. Ligi 85–90% otsustas kolida Saksamaale, neid kutsuti Optanten, jääda otsustanuid kutsuti Dableiber. 1943. aastaks olid ligi 75 000 optanti Lõuna-Tiroolist lahkunud, kellest 50 000 tulid pärast sõda tagasi.

1943. aastal pärast Cassibile vaherahu, mis sisuliselt tähendas Itaalia kapituleerumist Saksamaa-vastasele koalitsioonile, okupeeris ala Saksamaa ja kuni sõja lõpuni 1945. aastal jäi ala de facto Saksamaa koosseisu. 5. septembril 1946 sõlmisid Itaalia peaminister Alcide de Gasperi ja Austria välisminister Karl Gruber lepingu, millega jäi provints Itaalia koosseisu, uues Trentino-Alto Adige maakonnas ja sai autonoomia. Dableiberid võisid kasutada endisi saksa nimesid. Optandid pidid end ja oma lapsed registreerima ja sünnitunnistuse abil tõestama nende õigust Itaalia kodakondsusele.

Kuna aga Trentino-Alto Adige maakond oli endiselt itaallaste enamusega ning Bolzano provintsi saabus palju teisi itaalia keelt kõnelevaid immigrante, jäi rahulolematus Itaalia võimuga endiselt kestma ning kohalik poliitik Sepp Kerschbaumer lõi Lõuna-Tirooli Vabastuskomitee (BAS, Befreiungsausschuss Südtirol), mis pani 1950.-1960. aastatel toime terrorirünnakuid. Seepeale sõlmisid 1971. aastal Itaalia ja Austria uue lepingu, millega sai provints veelgi suurema autonoomia ja Austria kohustus Lõuna-Tirooli siseasjadesse mitte sekkuma. Autonoomia vähendas pingeid ning terrorirünnakud lõppesid.

1972. aastast on Bolzano provintsil autonoomia. 1998. aastast kuulub euroregiooni Tirool-Lõuna-Tirool-Trentino.

Provintsi rahvaarv oli 2015. aasta 31. detsembril 520 891. Ligi 2/3 elanikest räägib emakeelena saksa keelt.


Strategeem

Strategeem (vanakreeka στρατήγημα 'sõjaline kavalus') on tegevuste jadana arvestatud tegevuskava (käitumise algoritm) mingi ülesande lahendamiseks. See on suunatud varjatud sihi saavutamiseks ja selle tingimatuks osaks on esmalt arvestamine vastaspoole psüühiliste omadustega, asendi ja seisundiga ning teisalt olukorraga.

Kavala plaanina on see originaalne tee militaarsete, tsiviilsete, poliitiliste, ökonoomiliste ja isiklike sihtide saavutamiseks.


Uim

Uimed on veeloomade liikumisorganid, mis on tekkinud jäsemest või nahakurrust. Uimed esinevad näiteks kaladel, kahepaiksetel, mõnedel tigudel.

Kõrgemate loomade jäsemed on evolutsiooni käigus arenenud ürgkalade uimedest.


Aort

Aordiks (ladina keeles aorta, kreeka keeles ἀορτή – aortē) nimetatakse inimese ja paljude loomade kehas asuvat suurimat arterit.

Aort esineb kõigil amniootidel (imetajad, linnud ja roomajad). Kaladel on kaks aorti. Üks neist viib verd südamest lõpustesse ning teine lõpustest ülejäänud kehasse. Need kaks aorti on omavahel ühendatud väiksemate veresoontega, mis kulgevad läbi lõpuste.

Kahepaiksetel on olemas kaks paralleelset aordikaart. Aordikaares asuvad retseptorid, mis registreerivad vererõhku, vere happesust ja süsinikdioksiidi taset veres, ning edastavad näitajad ajju.

Aordi areng, anatoomia, morfoloogia, histoloogia ja patoloogia võivad erineda nii liigiti kui ka indiviiditi.


Paleolimnoloogia

Paleolimnoloogia on teadusharu, mis on tihedalt seotud limnoloogia ja paleoökoloogiaga. Paleolimnoloogiliste uuringute eesmärk on sageli rekonstrueerida siseveekogude (peamiselt järvede ja jõgede) endisaegne seisund ning määratleda minevikus toimunud muutused järve ontogeneesis, mida on põhjustanud eriti kliima muutumine, inimmõju (nt eutrofeerumine ja hapestumine) ja muud veekogu seisundit mõjutavad tegurid.

Paleolimnoloogiliste uuringute käigus uuritakse eriti põhjasetteid ja neis leiduvaid organismide jäänuseid (näiteks ränivetikate pantsereid (diatomeeanalüüs), karpvähiliste ja limuste kodasid, õietolmu (õietolmuanalüüs), surusääsklaste vastsete kitiinseid osi).

Paleolimnoloogia temaatikat käsitlev nimekaim väljaanne on Journal of Paleolimnology.


Ülenev aort

Ülenev aort on inimese aordi piirkond südamest aordikaareni ehk aordi lõik, mille jooksul see liigub ülespoole. Üleneva aordi eesmärk on varustada südamelihast verega, mis toimub kahe sellest hargneva pärgarteri kaudu.


Stepan Jarts

Stepan Jarts (sündinud 15. augustil 1978).

Ta on lõpetanud Tallinna Majaka Teeninduskooli koka erialal ja W. Kandulski Euroopa kutseliste kondiitrite kooli Poolas.


Frederick Loewe

Frederick Loewe (10. juuni 1901 Berliin – 14. veebruar 1988 Palm Springs) oli USA helilooja.

Alates 1924. aastast elas ta Ameerika Ühendriikides.

Frederick Loewe on näiteks populaarsete muusikalide "Minu veetlev leedi" ja "Camelot" muusika autor.


Erireostus

Erireostus on veereostuse suurus teatava üksikreostaja (nt elaniku, karilooma) või ka toodangu- või tooraineühiku kohta. Tavaliselt väljendatakse erireostust inimekvivalentides.


Eriveekulu

Eriveekulu on vee hulk, mis kulub ühe tarbija ööpäevase vajaduse rahuldamiseks või toodanguühiku valmistamiseks. Sageli väljendatakse eriveekulu liitrit ööpäevas (l/d).


Metaani oksüdeerivad bakterid

Metaani oksüdeerivad bakterid ehk metanotroofid ehk metanotroofsed bakterid on bakterid, kes saavad süsinikku ja energiat ainult metaanist. Metanotroofid on peaaegu alati obligaatsed ehk nad vajavad elutegevuseks metaani.

Metanotroofia on metülotroofia erijuht. Metülotroofid on prokarüoodid, kes suudavad kasvada süsinikuallikatel, milles on üks või enam süsiniku aatomit, kuid milles ei esine süsinik-süsinik sidemeid (metaan, metanool, metüülamiin, dimetüülamiin jne).

Metanotroofid on mitmekesine rühm gramnegatiivseid baktereid. Nad võivad kasvada nii aeroobses kui anaeroobses keskkonnas. Metanotroofid jagatakse kolme rühma erinevate metanaali assimileerimiseks kasutatavate radade ja muude füsioloogiliste ja morfoloogiliste tunnuste alusel. Aeroobsetes tingimustes moodustavad nad esmalt mittetäielikul põlemisel hapnikust ja metaanist metanaali. Reaktsiooni viib läbi ensüüm metaani monooksügenaas (MMO). Metanaali ehk formaldehüüdi kasutavad nad seejärel erinevates sünteesiradades orgaaniliste molekulide tootmiseks.

Metaani monooksügenaas esineb kahe vormina. Membraaniseoseline pMMO (particulate methane monooxygenase) on aktiivne enamikul aeroobsetest metanotroofidest ning asub tsütoplasmamembraanis. Teiseks esinemisvormiks on vaba ensüüm, sMMO (soluble methane monooxygenase), mis paikneb tsütoplasmas. sMMO aktiivsust omavad tüüp II aeroobsed metanotroofid.

Metanotroofide poolt kõrvaldatakse märkimisväärne osa metaanist, mis maapinnast atmosfääri vabaneb. Seega on nad olulised kasvuhoonegaaside hulga vähendajad. Biotehnoloogias kasutatakse metaani oksüdeerivaid baktereid maagaasist valgu valmistamiseks.


Veekaitse

Veekaitse on juriidilised, majanduslikud, tehnilised, maaparandus-, tervishoiu- jms meetmed mere-, põhja- ja pinnavee kaitsmiseks reostamise ja vee liigvähendamise eest ning tekitatud kahjustuste kõrvaldamiseks.

Eestis on veekaitse olulisimaks dokumendiks "Veeseadus", mis sätestab veekaitse juriidilised alused.

Eesti veekaitse olulisemaid rajajaid on tehnikateadlane Harald-Adam Velner


Und

Und on elussöödaga õngpüünis, millel on nööri külge kinnitatud üks kuni kolm konksu.

Eestis olid kasutusel harkund ja ketasund ning unnapüük toimus enamasti talvel jääaugust. Unnaga püüti eelkõige haugi, koha, lutsu ja ahvenat nii merel kui sisevetel. Talvel kinnitati und jääaugu kohale kepi külge, suvel kaldavaia külge. Avaveepüügil varustati und ujukiga, mis kinnitati ankruga veekogu põhja. Pikk kanepi- või linanöör on keriti unnahargile või unnakettale, millelt see kala näkkamisel kergesti maha jooksis. Unnakonksusid võeti kaasa ja hoiti unnatuusti küljes, mis oli nööriga kinni seotud õletuust. Talvel otsiti unda ja tõmmati ta jää alt välja unnakoogu abil.

20. sajandi alguses unnapüük vähenes, nüüd tegelevad sellega vaid harrastuskalurid.


Kalamaksaõli

Kalamaksaõli on kalade (peamiselt turskade) maksast saadav helekollane läbipaistev vedelik. Kalamaksaõlil on omapärane lõhn ja maitse. Et kalamaksaõli sisaldab A- ja D2-vitamiini ning mitmeid olulisi mikroelemente, kasutatakse seda laialdaselt meditsiinis.


Liebigi reegel

Liebigi reegel ehk miinimumreegel on seaduspärasus, mille kohaselt taimede kasvu piirab eelkõige see taimetoiteelement, mille kontsentratsioon keskkonnas on vajadusega võrreldes väikseim.

Seaduspärasuse sõnastas küll oma põllumajandusteemalistes töödes Carl Sprengel (1828), kuid laiema tähelepanu alla tõi selle seaduspärasuse Justus von Liebig.

Hiljem on Liebigi reeglit oluliselt täiendatud (Mitscherlichi reegel, Shelfordi reegel).


Nigel Farage

Nigel Paul Farage [fəˈrɑːʒ] (sündinud 3. aprillil 1964 Londonis) on Briti poliitik.

Ta oli Suurbritannia Iseseisvuspartei juht. Nigel Farage oli Brexitini Euroopa Parlamendi liige ning Vaba ja Demokraatliku Euroopa fraktsiooni kaaspresident (EFD).


Édouard Manet

Édouard Manet (23. jaanuar 1832 Pariis – 30. aprill 1883 Pariis) oli prantsuse maalikunstnik.

Édouard Manet' tuntuimad teosed on "Eine murul" ja "Olympia". Need tekitasid kunstniku eluajal palju kõneainet ja mõjutasid tugevalt noori kunstnikke, kes kujundasid välja impressionismi. Manet ise ei pidanud end impressionistiks, kuid tänapäeval käsitletakse teda tavaliselt koos teiste impressionistidega.


Sami Lotila

Sami Lotila (sündinud 1965 Jyväskyläs) on soome ajakirjanik.

Oktoobrist 2009 märtsini 2011 oli ta Soome kõmuajakirja Hymy peatoimetaja. Eestis on Lotila tuntud kui Eesti Päevalehe ja Õhtulehe kolumnist, kelle väljaütlemised Eesti elu ja eestlaste kohta on äratanud palju tähelepanu.

Filosoofiamagistri haridusega Sami Lotila on õppinud Tartu, Varna ja Krakówi ülikoolis.

2010. aasta novembris avaldas näitleja Peeter Oja avalikult oma arvamust Lotila kirjutiste sisu kohta (süüdistades ka Õhtulehe peatoimetajat Väino Koorbergi) nii Postimehes, kui ka TV3 saates "Kolmeraudne". Kirglikud avaldused tekitasid vastakaid arvamusi ja seisukohti.

25. novembril 2010 esilinastus Kanal 2-s saade "Miks Sami Lotila Eestit vihkab?", mille autor on Krister Kivi.


Alfred Sisley

Alfred Sisley (30. oktoober 1839 Pariis – 29. jaanuar 1899 Moret-sur-Loing, Prantsusmaa) oli inglise impressionistlik maalikunstnik.

Teda tuntakse kui kõige järjepidavamat impressionismiviljelejat, kes pühendus eelkõige vabas õhus maalimisele. Ta ei maalinud kunagi inimesi ning erinevalt näiteks Camille Pissarrost ja Auguste Renoir'st ei arvanud kunagi, et impressionism ei suuda tema kõiki kunstilise eneseväljenduse vajadusi rahuldada.

Sisley sündis Pariisis mõjukate inglastest vanemate pojana. Tema isa William oli siidikaupmees, ema Felicia (sündinud Sell) oli haritud muusikaasjatundja.

1857, kui Sisley oli 18-aastane, saadeti ta Londonisse äri õppima, aga ta jättis selle 1861 pooleli ja tuli Pariisi tagasi.

Alates 1862 õppis ta Pariisis Kaunite kunstide koolis Šveitsi kunstniku Marc-Charles-Gabriel Gleyre'i ateljees. Seal tutvus ta Frédéric Bazille'i, Claude Monet' ja Auguste Renoir'ga. Nad maalisid koos maastikke pigem vabas õhus kui stuudios, et realistlikult kujutada päikesevalguse efekte. See lähenemine oli omas ajas uuenduslik. Niimoodi sündinud maalid olid värvilisemad ja rohmakamalt maalitud kui publik oli harjunud. Sellepärast oli Sisleyl ja tema sõpradel esialgu vähe võimalusi oma teoseid müüa. Pariisi kõige tähtsama iga-aastase kunstinäituse salongi kuraatorid ei võtnud tavaliselt nende teoseid vastu. Siiski oli Sisley 1860. aastatel oma kaaslastest natuke paremal majanduslikul järjel, sest isa toetas teda.

1866 alustas Sisley suhet Pariis elava bretooni Eugénie Lesouezeciga (1834–1898). Neil sündis kaks last: 1867 poeg Pierre ja 1869 tütar Jeanne. Sel ajal ei elanud Sisley kuigi kaugel Clichy avenüüst ja Guerbois' kohvikust, mis tollal oli paljude kunstnike kohtumispaik.

1868 võeti Sisley pildid lõpuks Salongi vastu, aga näitus ei toonud talle rahalist edu ja kriitikudki ei arvanud tema teostest hästi. Edu ei toonud järgmisedki näitused.

1870 puhkes Prantsuse-Preisi sõda, milles 28-aastane Bazille hukkus. Sõja tulemusena varises Sisley isa äri kokku ja nüüd jäi Alfredi ainsaks sissetulekuallikaks oma maalide müümine. Kogu ülejäänud elu elas ta vaesuses, sest kuni surmani ei toonud tema maalid palju raha sisse. Aeg-ajalt siiski leidis ta patroone, kes teda toetasid, ja nii sai ta muuhulgas teha paar sõitu Inglismaale.

Sisley esimene Inglismaa-reis toimus 1874, varsti pärast impressionistide esimest sõltumatut näitust. Ta veetis mõned kuud Londoni lähedal ja tal valmis kakskümmend maali Thamesist Molesey lähedal, mis asub umbes 20 km kaugusel Londonist.

Kuni 1880 elas Sisley oma perega Pariisist läänes Moret-sur-Loingis Fontainebleu metsa lähedal, kus paarkümmend aastat varem olid töötanud Barbizoni koolkonna kunstnikud. Sealne maastik oma pidevalt muutuva õhustikuga sobis Sisleyle hästi. Ta ei pidanud vajalikuks otsida mässava mere dünaamikat ega Prantsuse Riviera eredaid värve.

1881 tegi Sisley teise reisi Inglismaale.

1897 reisisid Sisley ja Lesouezec Walesi. Seal Cardiffis abiellusid nad 5. augustil lõpuks ametlikult. Cardiffi külje all olevas Penarthis valmis Sisleyl vähemalt 6 õlimaali merest ja rannakaljudest. Augusti keskel kolisid nad Langland Bay lähedale hotelli, kus valmis veel vähemalt 11 õlimaali ümbruskonnast. Prantsusmaale sõitsid nad alles oktoobris.

1898 taotles Sisley Prantsusmaa kodakondsust. Palve lükati tagasi. Järgmisel aastal esitas ta uue taotluse. Seekord politsei toetas seda, aga haigus tuli vahele ja nii jäigi Sisley surmani Suurbritannia kodanikuks. Kunstnik suri Moret-sur-Loingis 29. jaanuaril 1899, mõni kuu pärast oma naise surma.

Sisley tudengiaja teosed on kaduma läinud. Tema varaseim teadaolev teos, "Allee väikese linna lähedal", on usutavasti valminud 1864. aasta paiku. Tema esimesed maastikumaalid on sünged, maalitud tumepruunide, roheliste ja kahvatusinistega. Sageli valmisid need Marlys või Saint-Cloud's, mõlemad Pariisi külje all.

Teiste impressionistide hulgas jääb Sisley Claude Monet' varju, kuigi kõige rohkem sarnanevad tema teosed Pissarro omadega.

Nice'i kunstimuuseumis olevat Sisley maali "Moret' papliallee" on varastatud kolm korda. Esimene vargus toimus 1978, kui see oli laenatud Marseille'sse, ja maal avastati mõne päeva pärast linna kanalisatsioonitorustikust. Teine vargus toimus 1998 ning selle eest mõisteti muuseumi kuraator varguses süüdi ja talle määrati 5 aastat vangistust. Kolmandat korda varastati maal 2007. aasta augustis ja see leiti 4. juunil 2008 koos veel 3 varastatud maaliga Marseille' lähedalt kaubikust.


Heinrich Bruiningk

Heinrich Bruiningk (7. juuli 1675 Narva – 24. jaanuar 1736 Riia) oli Eesti vaimulik, Liivimaa kindralsuperintendent.

Bruiningk õppis 13 aastat Narva ladina koolis ja alates 7. märtsist 1689 Riia lütseumis. Immatrikuleerus augustis 1690 Tartu ülikooli ja 25. septembril 1693 Kieli ülikooli, õppis ka Halle ja Leipzigi ülikoolis (ei immatrikuleeritud). Wittenbergi ülikooli immatrikuleerus 21. aprillil 1696, magistrina mainitud 22. augustil 1696; Uppsala ülikoolis õppis aastal 1698. Bruiningk nimetati 10. veebruaril 1699 Stockholmis Ingerimaa kuberneri Otto Vellingki kodupastoriks. Ordineeriti 20. oktoobril 1699 õpetajaks.

Bruiningk oli aastatel 1699–1701 Narva Johannese koguduse abiõpetaja, 1701–1710 sama koguduse õpetaja ja Narva konsistooriumi assessor ning aastast 1702 Narva sinodi eesistuja. Oli aastal 1700 vabahärra kindral Otto Vellingki juures Rootsi armee staabipastor. Pärast Vene vägede vallutust aastal 1704 leidis Peeter I juures soosingu, Narva elanikkonna küüditamisel aastal 1708 oli ta kohale jäetud elanikkonna ainus lubatud pastor linnas. Valiti 21. detsembril 1710 Liivimaa kindralsuperintendendiks, kinnitati 5. jaanuaril 1711 ning astus ametisse 4. juulil 1711. Oli Liivimaa ülemkonsistooriumi president, Riia Peetri koguduse ülemõpetaja (1712–1736) ning Riia linnakonsistooriumi assessor. Peeter I kutsus teda mitmel korral Peterburi jutlustama. Ta oli hea jutlustaja ja administraator, samuti kooliasjade arendaja. Ta tundis muret ebakõlblate vaimulike pärast, kurtes selle kohta aastal 1727 Liivimaa maanõunike kogule.


Antwone Fisher

Antwone Quenton Fisher (sündinud 3. mail 1959 Clevelandis Ohio osariigis) on USA filmilavastaja, stsenarist ja kirjanik.

Tema 2001. aastal ilmunud autobiograafiline teos "Finding Fish" oli New York Timesi bestseller.

2002. aastal lavastas Denzel Washington tema elust rääkiva filmi "Antwone Fisher", mille stsenarist on Fisher ise.


Olympia (täpsustus)

Olympia on mitme asja nimi. Olympia on Washingtoni osariigi pealinn USA-s. Olympia on kirjastus. "Olympia" on Édouard Manet' maal. Olympia on kontserdisaal Pariisis. "Olympia" on Bryan Ferry album Larissa Olympia on korvpallpalliklubi Larissast Opel Olympia 582 Olympia, väikeplaneet Olympia (printsess Napoléon) Olympia oli parvlaeva Princess Anastasia endine nimi.


Fotograaf

Fotograaf (kõnekeeles ka piltnik) on inimene, kes teeb fotoaparaadiga fotosid ehk pildistab.

Kutseline fotograaf on enamasti saanud vastava erihariduse kutse- või kõrgkoolis või erialakursustel ning töötab fotograafina, esineb näitustel ja tema teoseid avaldatakse mitmesugustes väljundites. Kutseliste fotograafide seas on näiteks albumeid välja andvaid fotokunstnikke, moe-, reklaami-, loodus-, pressifotograafe jne.

Harrastusfotograaf pildistab peamiselt oma lõbuks.


Giljotiin

Giljotiin on masin, mis on mõeldud surmanuhtluse täideviimiseks giljotineerimise ehk giljotiini abil pea maharaiumisega.


Loodusfotograaf

Loodusfotograaf on fotograaf, kes on spetsialiseerunud looduse pildistamisele – loodusfotograafiale.

Eesti tuntumate loodusfotograafide hulka kuuluvad näiteks Arne Ader, Tiit Hunt, Toomas Ili, Jarek Jõepera, Fred Jüssi, Alari Kivisaar, Tiit Leito, Ingmar Muusikus, Jaak Põder, Avo Põlenik, Remo Savisaar, Sven Začek ja Urmas Tartes.


Loodusfotograafia

Loodusfotograafia on looduse pildistamisele keskenduv fotograafia alaliik.

Loodusfotograafia eesmärk on kuvada erinevaid looduse elemente, nagu näiteks maastikku, metsloomi ja taimi. Erinevalt dokumenteerivast fotograafiast pannakse loodusfotograafias rohkem rõhku pildi esteetilisele väärtusele.

Seda ala viljelevaid fotograafe nimetatakse loodusfotograafideks. Nende loomingut nimetatakse loodusfotodeks.


Mart Külvik

Mart Külvik (sündinud 20. detsembril 1960) on eesti geograaf ja looduskaitsebioloog.

Ta töötab Eesti Maaülikoolis.

On olnud Eesti Kongressi ja Tartu Linnavolikogu liige; Eestimaa Looduse Fondi ja Eesti Rohelise Liikumise asutajaliige. Mitmekordne Eesti meister orienteerumises.

Ta on olnud Tartu linnaökoloog.


Kalaramp

Kalaramp on vooluveekokku paisu juurde rajatud kare kaldpind, mis võimaldab veeorganismidel liikuda üle paisu.

Kalarampi peetakse looduslähedaseks kalapääsuks. Väliselt meenutab kalaramp suuresti tehiskoske (kalapääs), kuid erinevalt tehiskosest on kalarambil ainult osa paisu nõlvusest muudetud karedaks.


Aivar Leito

Aivar Leito (24. august 1954 – 21. september 2018) oli eesti ornitoloog.

Ta lõpetas 1972. aastal Haapsalu 1. Keskkooli ja 1981. aastal Tartu Riikliku Ülikooli bioloogia-geograafiateaduskonna.

Töötas Eesti Maaülikoolis juhtivteadurina.

Tema põhilisteks uurimissuundadeks olid laglede ja sookurgede bioloogia.

On avaldanud ligikaudu 200 teaduslikku ja populaarteaduslikku kirjutist ning on kolme ornitoloogilise raamatu autor ja populaarteadusliku filmi "Valgepõsk-lagle" (Tallinnfilm, 1993) käsikirja autor.


Indrek Rohtmets

Indrek Rohtmets (sündinud 18. juulil 1953) on eesti bioloog, tõlkija ja teadusajakirjanik.

Ta oli aastatel 1989–2001 ja 2014–2015 ajakirja Horisont peatoimetaja.

Rohtmets on teinud mitmes maailma paigas loodusvideoid Eesti Televisiooni saatesarja "Osoon" tarbeks.

Tema algatusel on loodud Eesti Teadusajakirjanike Selts, ta oli ka seltsi esimene esimees.


Ervin Pihu

Ervin Pihu (15. veebruar 1930 – 14. detsember 2020) oli eesti ihtüoloog.

Ta lõpetas 1955. aastal Tartu ülikooli bioloog-zooloogina ja töötas sellest ajast Zooloogia ja Botaanika Instituudis. 1961. aastast töötas ta Võrtsjärve Limnoloogiajaamas. Ta uuris Eesti kalu ning peamisi uurimisvaldkondi oli kalade bioloogia: kasvutempo, sigimine, toitumine, arvukusdünaamika ja selle reguleerimine.

Ta töötas Eesti Maaülikoolis.


Tiit Maran

Tiit Maran (sündinud 9. oktoobril 1959) on eesti zooloog, XV Riigikogu liige.

Ta on lõpetanud 1983. aastal Tartu Riikliku Ülikooli. Bioloogiadoktor (2007), uurinud euroopa naaritsa bioloogiat.

1983. aasta 10. oktoobril läks tööle Tallinna Loomaaeda naaritsaprojekti raames. 1993. aastast oli ta Tallinna Loomaaia teadussekretär ja 2007. aastast ka teadusliku liigikaitse labori juhataja.

24. oktoobrist 2016 kuni 5. aprillini 2023 oli ta Tallinna Loomaaia direktor.


Kaja Lotman

Kaja Lotman (sündinud 10. mail 1960) on eesti zooloog ja looduskaitsetegelane.

Ta lõpetas 1985. aastal Tartu Riiklik Ülikooli bioloogina.

Töötab Keskkonnaametis looduskaitse nõunikuna.


Harilik viigipuu

Harilik viigipuu (Ficus carica) on mooruseliste sugukonda viigipuu perekonda kuuluv heitlehine puuliik.


Liigveelase

Liigveelase on vesiehitis, mis võimaldab liigset tulvavett juhtida paisust mööda või paisust üle. Liigveelaset võidakse kasutada ka suurvee möödajuhtimiseks.

Paisust mööda lastakse tulvavesi tavaliselt kas kiirvoolu või treppveelaskme kaudu. Üle paisu lastakse vesi aga harilikult ülevooluavade kaudu ning sellist paisu, millest vesi üle voolab nimetatakse ülevoolupaisuks.


Lewis (telesari)

"Lewis" on Briti kriminaalsari, "Inspektor Morse'i" (1987–1992) jätkusari.

Seriaal põhineb Colin Dexteri teostel, stsenaristid ja režissöörid on jagude kaupa varieerunud. Sarja muusika on kirjutanud Barrington Pheloung.

Peategelast peainspektor Robbie Lewist kehastab Kevin Whately, tema abilist seersant James Hathawayd Laurence Fox.

Eestis on telesarja näidanud Eesti Televisioon.


Ploomilehine õunapuu

Ploomilehine õunapuu ehk hiina õunapuu ehk kitaika (Malus prunifolia) on külmakindel ja saagikas õunapuuliik. Arvatavasti on liik tekkinud mariõunapuude ja aed-õunapuuliikide korduval ristumisel. Viljad väikesed, pika varrega.

Rahvasuus kutsutakse ploomilehise õunapuu vilja sageli paradiisiõunaks. See nimetus on eksitav, sest paradiisi-õunapuu on üks madala õunapuu sorte, mis kannab aed-õunapuu viljadega sarnanevaid täismõõdus õunu.


Lakk (karvad)

Lakk on pikem karvastik imetaja kaelal ja seljal.

Kõige tuntum on kabjaliste, näiteks hobuste ja sebrade lakk. Kuid lakk esineb väga erinevatel imetajatel, kes ei ole omavahel kuigivõrd sugulased. Sõralistest on lakk näiteks tüügasseal, gnuul, kaelkirjakul ja piisonil. Kiskjalistest on lakk lõvil ja hüäänil, aga lakkhunt on oma nimegi laka järgi saanud. Lakk võib esineda esikloomalistel, näiteks paavianil, ja isegi loivalistel, näiteks merilõvil.

Lakk esineb sagedamini isasloomal ja on üks silmatorkavaimaid soolise dimorfismi tunnuseid.

Eri liiki loomadel on lakk erisuguse kujuga, näiteks lõvil ümbritseb see tihedalt kogu pead, seevastu hobusel kulgeb pealaelt kitsa ribana mööda kaela ja selgroogu tahapoole.

Inimese juuksed on samuti väga laka moodi, aga traditsiooniliselt neid lakaks ei nimetata.


Kiirvool

Kiirvool on suure langu ja käreda vooluga kanal või renn, mille kaudu liigvesi juhitakse paisust mööda või viiakse kanal järsust nõlvast alla . Et kiirvoolus on voolaval veel suur energia, siis on see põhja- ja küljeerosiooni vältimiseks tugevasti kindlustatud (nt voolusäng on betoonist).


Koresööt

Koresööt on kuiv taimne loomasööt, mis sisaldab palju toorkiudu. Koresöödas peab olema kuivainet 75–85% ja kiudu 15–45%.

Kariloomade peamine koresööt on hein, kuid koresöödana tarvitatakse ka rohukuiviseid, põhku, aganaid jms.


Vesiehitus

Vesiehitus on ehitustegevus, mis hõlmab vesiehitiste rajamist veekogudesse.

Vesiehituse ja veekaitse hüdrotehnikainseneri kutsestandardile vastavat haridust on Eestis võimalik omandada ainult Eesti Maaülikoolis.


Veejuhe

Veejuhe on ehitis, mille kaudu saab vett juhtida ühest kohast teise. Veejuhe on näiteks kanal ja torustik.

Isevoolset (gravitatsioonijõul liikuva veega) veejuhet, millega tuuakse vett kaugest allikast, nimetatakse samuti veejuhtmeks.


Mägi-õunapuu

Mägi-õunapuu ehk Sieversi õunapuu (Malus sieversii) on looduslik õunapuuliik.

Mägi-õunapuu kasvab Kesk-Aasia mägedes, nimelt Lõuna-Kasahstanis, Usbekistani, Kõrgõzstani ja Tadžikistani idaosas, Põhja-Afganistanis ja Hiinas Xinjiangi provintsis.

Mägi-õunapuu kasvab 5–12 m kõrgeks. Tema vili on suurem kõigi teiste metsikute õunaliikide viljadest, kuni 7 cm läbimõõdus. Ka väliselt võib mägi-õunapuu vilja kergesti pidada mõne aed-õunapuu sordi viljaks. Kuid puude erinevus on selles, et 62,2% puudel lähevad lehed sügisel enne varisemist punaseks, aga aed-õunapuul juhtub see kõigest 2,8% puudest.

Looduses kasvab ta enamasti 1200–1800 meetri kõrgusel merepinnast. Välimuselt on mägi-õunapuud mitmekesised: nii kõrged kui madalad, viljadki erinevad kujult, suuruselt, värvilt ja valmimisajalt. Mägi-õunapuud peetakse aed-õunapuu esivanemaks.

Mägi-õunapuud kirjeldas teaduslikult esimesena Carl Friedrich von Ledebour pärast oma Altai-ekspeditsiooni, mis toimus aastatel 1826–1827. Selle käigus avastas ta üle 400 taime. Ta kirjeldas mägi-õunapuud 1833. aastal, pani sellele nimeks Pyrus sieversii ja paigutas selle perekonda pirnipuu. Hiljem eraldati õunad pirnidest eraldi perekonda. Puule pani ta liiginime Johann Sieversi (1762–1795) järgi, kes avastas selle 1793. aastal Alaköli järve suubuva Urdžari jõe orus Kasahstanis.

Tänapäeval on mägi-õunapuu ohustatud liik. Tema metsade kogupindala on üksnes 110 km². Kõige suuremat ohtu kujutab endast ebaseaduslik metsaraie. Mägi-õunapuumetsi raiutakse selleks, et teha ruumi karjamaadele ja elamutele. Näiteks Almatõ rahvaarv on aastail 1959–2009 suurenenud 2,9 korda. Mõningane probleem on ka ristumine aed-õunapuuga.

Palju aastaid on uuritud aed-õunapuu põlvnemist. Hiljuti selgus, et kõige suurema panuse aed-õunapuu geenidesse on andnud tänapäevani säilinud asurkond, mis kuulub mägi-õunapuu liiki ja kasvab Ili jõe orus Tjan-Šani põhjanõlvul Loode-Hiinas ja Kasahstanis. Kuid ka mets-õunapuu on andnud oma panuse aed-õunapuu genoomi. On oletatud, et aed-õunapuu kujunemises on osalenud ka Malus baccata, aga selle kohta pole andmeid.

Tänapäeval kasutatakse mägi-õunapuud aretusprogrammides, mille abil loodetakse saada selliseid õunapuusorte, mis kasvavad aed-õunapuule praegu sobimatutes tingimustes. Peamiselt tähendab see õunapuu külmakindluse suurendamist. Samuti kasutatakse mägi-õunapuud teistsugustes aretusprogrammides, mille abil loodetakse suurendada aed-õunapuu vastupidavust haigustele.

Kasahstani suurim linn Almatõ on nime saanud õunte järgi, mis kasahhi keeles on алма. Linn asub mägi-õunapuu loodusliku levila keskel ja tema nime tõlgitakse sageli kui 'õunu täis'. Nõukogude võimu ajal kandis see linn nime Alma-Ata, mis kasahhi keeles tähendab 'õunte isa'. Alma tähendab õunu teisteski turgi keeltes, samuti ungari keeles.


Volodõmõr Klõtško

Volodõmõr Volodõmõrovõtš Klõtško [volod'õõmõr klõtšk'oo] (ukraina keeles Володимир Володимирович Кличко, saksapäraselt Wladimir Klitschko, venepäraselt Vladimir Klitško; sündinud 25. märtsil 1976 Semej's Kasahstanis) on Ukraina poksija.


Vaikne Don

"Vaikne Don" (vene keeles Тихий Дон) on Mihhail Šolohhovi romaan.

Šolohhov alustas "Vaikse Doni" kirjutamist Vjošenskaja staniitsas, kuhu ta aastal 1926 elama asus.

Romaan ilmus neljas köites (1928 (1. ja 2. köide), 1932 (3. köide), 1940 (4. köide)).

Romaanil on perekonnakroonika ja ajaloolise epopöa sugemeid. See käsitleb realistlikus võtmes Doni kasakate elu maailmasõjaeelsest ajast kuni kodusõjani. Vaikselt voolav Don on elu jätkuvuse sümbol. Šolohhov pöörab palju tähelepanu Grigori ja tema abikaasa Aksinja armastusele. Kirjaniku muu looming jääb kunstiliselt kvaliteedilt sellele teosele tunduvalt alla .

Nõukogude kriitikud heitsid romaanile ette endiste aegade ja mässuliste kasakate ülistamist. Tsensuur kimbutas teda, sest peategelane otsustas valgete kasuks.

Aastal 1965 sai Šolohhov "Vaikse Doni" eest Nobeli kirjandusauhinna.

Alates ilmumisest on teos olnud üks 20. sajandi vene kirjanduse suuri mõistatusi ja vaidlusobjekte. Romaani ja selle autorsust on ümbritsenud teravate ideoloogiliste heitluste tulevärk, risti vastandlike tõlgenduste, oletuste ja legendide tihe padrik. 1920. aastate lõpul räägiti Moskvas salapärasest eidekesest, kes käivat mööda toimetusi kaebamas, et tema punaste poolt tapetud poja käsikiri on avaldatud Šolohhovi nime all. Esimesed raamatud teose autorsuse kohta ilmusid 1970. aastate keskel Pariisis. Kirjandusteadlane Irina Medvedjeva-Tomaševskaja pakkus romaani autoriks unustatud kirjanikku, Doni kasakate elu suurepärast tundjat Fjodor Krjukovit (1870–1920), seda versiooni toetas oma saatesõnas Aleksandr Solženitsõn.

Ühe usaldusväärsema uurijana paistab silma USA slavist Herman Ermolaev, kes on mitmeid plagiaaditeooriaid väga asjalikult arvustanud (raamat "Mihhail Šolohhov ja tema looming", 2000). Ameerika kriitik Ernest Simmens on öelnud, et "Vaikne Don" on vaatamata poliitika üleküllusele eeskätt "suur ja liigutav armastuse lugu, võib-olla ainus tõeline armastusromaan nõukogude kirjanduses".


Ultrafiltratsioon

Ultrafiltratsioon ehk ultrafiltrimine ehk ultrafiltreerimine on nähtus, kus vedelik liigub läbi poolläbilaskva (semipermeaabli) bio- või tehismembraani.

Ultrafiltratsioon erineb osmoosist selle poolest, et osmoos on iseeneslik protsess, aga ultrafiltratsioonis rakendatakse hüdrostaatilist survet.


Investituuritüli

Investituuritüli oli aastatel 1075–1122 kestnud Rooma paavstide ja Saksa-Rooma riigi keisrite vaheline võimuvõitlus Saksamaal tegutseva katoliku kiriku tegevuse üle kontrolli saamisel.

Rooma paavsti soovile olla ka Saksamaal asuva katoliku kiriku absoluutne juht seisis vastu Saksa-Rooma riigi keiser, kes soovis allutada oma riigis olevad katoliku kirikud ilmalikule võimule ning määrata riigi vaimulikud oma äranägemise järgi, luues ilmalikust võimust sõltuva saksa reichskirche.

Tüli tekkimise aluseks olid paavst Gregorius VII (1073–1085) nõuded, et ilmalik võim lõpetaks sekkumise vaimulikesse asjadesse ja tunnistaks, et vaimulik võim on ilmalikust kõrgem, sest paavst on jumala ametikandjatest kõrgeim ning ilmalikud valitsejad on troonil jumala armust, jumala esindaja on aga Rooma paavst.

Saksa-Rooma riigi keiser aga läänistas vaimulikele mittepärilikke lääne, sai vaimulikud oma vasallideks ja kindlustas nii nende lojaalsuse riigile. Vaimulikud allusid otse Saksa keisrile (nn riigivaimulikud), mitte hertsogitele või paavstile. Vaimulikud said riigiametid ja muutusid riigivõimu tugevdavaks ametkonnaks, kellel oli täielik immuniteet (vabahärrast kirikufoogtil oli ka kohtuvõim), mille eest pidid piiskopid tasuma koormisi (2/3 riigi sõjaväest ja maksudest). Kirikust sai Saksamaa ühtsuse tagaja. Väljajagatud ja tühjaks jäänud kirikulääne ei pidanud keiser uuesti läänistama, vaid hoidis neid enda käes ja sai nii endale ka lääni tulud.


Planktoniammuti

Planktoniammuti on tööriist, mida kasutatakse planktoniorganismide arvu määramiseks soovitud sügavuselt kindla ruumalaga veeproovi kohta.


Planktonivõrk

Planktonivõrk on vahend, mille abil saab koguda veekogu planktonit ja määrata liigilist koosseisu.

Planktonivõrk koosneb koonusekujulisest siidvõrgust ja selle põhjal olevast otsikust ehk kannist, mis on kraaniga avatav.

Planktonivõrk lastakse nööri või trossi otsas soovitud sügavusele ja tõstetakse aeglaselt käsitsi või mehaaniliselt veesõidukile.

Suletava planktonivõrguga saab võtta ka kvantitatiivseid veeproove.


Kalakaitse

Kalakaitse on teaduslikul alusel põhinev kalade, teiste veeloomade ja -taimede ning töönduspüügi reguleerimine.

Eestis reguleerib kalapüüki kalapüügiseadus.


Kalamürgid

kalamürgid ehk ihtüotsiidid, mürkained, millega hävitatakse veekogudes soovimatuid kalu kalamürgid, mürgid, mida kalad toodavad enda kaitseks kalamürgid, kalatoodete või kala riknemisel tekkinud mürgid


Kalapaat

Kalapaat on veesõiduk, mida kasutatakse ranna lähedal ja siseveekogudel kalapüügiks.

Maailmas on kasutusel väga palju erinevaid kalapaaditüüpe, mis on tingitud peaasjalikult eri püügiviisidest ja püütava piirkonna suurusest.


Kalaparasiidid

Kalaparasiidid ehk kalanugilised on kalade kehas, kehapinnal, lõpustel või silmades elavad üherakulised või hulkraksed parasiidid, kes toituvad kala kudedest. Valdav osa kalaparasiite on üherakulised protistid. Parasiite on kolme peamist tüüpi: Clonorchis sinensis (trematood/lest), Anisakis (nematood/ümaruss) ja Diphyllobothrium (tsestood/paeluss).

Parasiidid võivad olla sisemised (endoparasiidid) või välised (ektoparasiidid). Kalade kaitsemehhanismid haiguste vastu on spetsiifilised ja mittespetsiifilised. Mittespetsiifilised kaitsemehhanismid hõlmavad nahka ja soomuseid, samuti eritatavat limakihti, mis püüab mikroorganisme kinni ja pärsib nende kasvu. Kui patogeenid rikuvad neid kaitsemehhanisme, võivad kaladel tekkida põletikulised reaktsioonid, mis suurendavad verevoolu nakatunud piirkondadesse ja toovad kohale valgeid vereliblesid, mis üritavad patogeene hävitada. Spetsiifilised kaitsemehhanismid mida nimetatakse ka adaptiivsek immuunvastuseks on teatud reaktsioonid patogeenidele, mille kala organism ära tunneb.


Triloogia

Triloogia (kreeka keeles tri- "kolm, kolmik" ja logos "mõiste, käsitlus") on kolmest iseseisvast teosest koosnev tervik.


Tetraloogia

Tetraloogia (kreeka keeles tettares "neli" ja logos "mõiste, käsitlus") on neljast iseseisvast teosest koosnev tervik.

Tetraloogiaks nimetatakse ka Vana-Kreekas kolmest tragöödiast ja ühest satüüridraamast koosnevat näidendite gruppi, mida esitati Dionysose pidustustel.

Tetraloogia on näiteks Anatoli Rõbakovi romaan "Arbati lapsed" koos teiste romaanidega "1935 ja järgmised aastad" (1989), "Hirm" (1990) ning "Tuhk ja tolm" (1994).


Riigimehed

"Riigimehed" oli Eesti teleseriaal, poliitiliseks satiiriks liigitatav draama.

Tootja firma oli Catapult Films. Sarja näitas Eesti Televisioon esimest korda alates 31. oktoobrist 2010 kuni 31. oktoobrini 2013.

"Riigimeeste" stsenaristid olid Ott Sepp ja Õ-Fraktsioon, lavastaja Kaaren Kaer ning produtsendid Tõnis Leht ja Gerli Veermäe.


Diloogia

Diloogia (kreeka keeles di(s) "kaks korda" ja logos "mõiste, käsitlus") ehk kaksikteos, on kahest iseseisvast osast koosnev tervik.

Diloogiat iseloomustavad ühised tegelased ja ühine teema või tegevusaeg minevikus.


Jõgiromaan

Jõgiromaan on romaaniseeria, milles iga üksikteos on omaette tervik ning samal ajal seotud ühiste tegelaste, teema või kujutatava ajastu kaudu.

Jõgiromaane hakati kirjutama 19. sajandil. Tuntud on näiteks Honoré de Balzaci "Inimlik komöödia", mis koosneb ligi sajast teosest. Balzaci jõgiromaan kujutab Prantsusmaa kõigi kihtide elu ajavahemikul 1815–1848 ning selles on mitmeid teosest teosesse korduvaid tegelasi.

Jõgiromaane on kirjutanud ka John Galsworthy ("Forsyte'ide saaga") ja Romain Rolland (10-osaline arenguromaan "Jean Christophe").


Kadunud sugupõlv

Kadunud sugupõlveks (inglise keeles lost generation "kadunud põlvkond") hakati nimetama Esimeses maailmasõjas osalenud ja sellest osavõtmise tulemusena invaliidistunud või vaimselt ning moraalselt muserdatud noort põlvkonda.

Tuntud on Erich Maria Remarque'i romaan "Läänerindel muutuseta".


Dialoog

Dialoog ehk kahekõne (kreeka keeles dialogos 'vestlus') on kahe või enama isiku omavaheline vestlus.

Dialoog on näitekirjanduse põhikomponent. Dialoogi kasutatakse sageli ka proosakirjanduses tegelaste otsese kõnena.


Duoloog

Duoloog (ladina sõnast duo 'kaks' ja kreeka sõnast logos 'sõna, kõne') on kahe tegelase vaheline kõnelus näidendis ja eepilistes žanrides.

Duoloog on dialoogi erijuhtum.


Arnold Annebat

Arnold Annebat (ka Arnoldus või Arnold Anebat või Arnold von Anneberg; suri 19. jaanuaril 1551) oli katoliiklik Tallinna piiskop aastatel 1536–1551.

Arnold Annebat oli pärit Tallinnast, tema isa Gert tuli 1490. aastal Mustpeade gildi liikmena Tallinna. Et sinna kuulusid enamasti vallalised mehed, sündis Annebat tõenäoliselt pärast seda. Annebati ema oli Katharina Hunnynckhusen.

Võimalik, et Annebat oli juba 1508. aastal preester Narvas (seal tegutses her Arnold). Esimene kindel teade temast on aga 1517. aastast, mil ta oli piiskop Johann Blankenfeldi sekretär. Selles ametis oli ta kuni 1523. aastani, mil Blankenfeld nimetas ta Tallinna toomkapiitli dekaaniks. Selles ametis oli ta kuni 1536. aastani, mil ta Johannes Roterdi surma järel Tallinna piiskopiks valiti. See toimus tõenäoliselt 1536. aasta suvel, sest sama aasta 5. septembril kinnitas paavst Annebati Tallinna piiskopiks. Annebat suri 1551. aasta alguses, misjärel järgmiseks Tallinna piiskopiks sai tema koadjuutor Friedrich von Ampten.

Arnold Annebat maeti Rakvere Püha Mihkli kloostri kirikusse. Tema hauaplaat avastati kloostri varemeist 19. sajandil ja paigutati Rakvere Kolmainu kirikusse, kus see on tänini.


Monoloog

Monoloog (vanakreeka sõnadest mono 'ainus' ja logos 'kõne') ehk ainukõne ehk ühekõne on näidendis või kirjandusteoses pikem üksikkõne endamisi või dialoogi osana.

Monoloogi sisuks võib olla tegelase lüüriline eneseväljendus, pihtimus, pöördumine publiku poole, jutustus laval näitamata sündmustest, refleksioon ja hinnang toimunule.

Monoloog võib olla ka tegelase sisedialoog küsimuste-vastuste kujul, nagu Hamleti kuulus monoloog "Olla või mitte olla".

Monoloogi algatajaks peetakse vanakreeka tragöödiakirjanikku Euripidest.

Monoloogi soositi klassitsismi ja romantismi perioodil. 19. sajandil realistlikus draamas kasutati seda vähem. Uuesti hakati seda rohkem viljelema 20. sajandi ekspressionistlikus näidendis (täpsemalt: ad spectatores).

Tervenisti monoloogile on üles ehitatud monodraama. Monoloog on oluline väljendusvorm dramaatikas. Monoloogi esineb ka lüürikas ja eepikas.


Vitali Klõtško

Vitali Volodõmõrovõtš Klõtško [vit'aali klõtšk'oo] (ukraina keeles Віталій Володимирович Кличко, saksapäraselt Vitali Klitschko, venepäraselt Vitali Klitško; sündinud 19. juulil 1971 Belovodskojes Kõrgõzstanis) on Ukraina poliitik ja endine poksija. Ta on Ukraina Demokraatliku Reformialliansi juht ja Kiievi linnapea.


Samuel Hinds

Samuel Archibald Anthony Hinds (sündinud 27. detsembril 1943) on Guyana poliitik, alates 11. augustist 1999 kuni 20. maini 2015 Guyana peaminister.

Ta kuulub Progressiivsesse Rahvaparteisse. Ta oli peaminister ka 9. oktoobrist 1992 kuni 6. märtsini 1997 ja 19. detsembrist 1997 kuni 9. augustini 1999.

6. märtsist kuni 19. detsembrini 1997 oli ta Guyana president.


Rahvusvaheline lasteraamatupäev

Rahvusvaheline lasteraamatupäev on 2. aprillil Rahvusvahelise Noorsookirjanduse Nõukogu (IBBY) ja selle rahvuslike sektsioonide poolt tähistatav päev.

Päeva tähistatakse 1967. aastast Hans Christian Anderseni sünniaastapäeval.


Käsmu kirik

Käsmu kirik (ka Käsmu kabel) on luteri kirik Lääne-Virumaal Käsmus. Ajalooliselt jäi kirik Haljala kihelkonda.

Käsmu kirikut kasutab EELK Käsmu kogudus.

Puitkirik valmis aastatel 1863–1864 ning siin on Tallinna Rootsi-Mihkli kirikust pärinev orel, mille tõenäoliselt ehitas 1813. aastal orelimeister Johann Andreas Stein.

Kirikut ümbritseb Käsmu kalmistu.


Benedict Witte

Benedict Witte (25. aprill/6. mai 1768 Tallinn – 17. oktoober/29. oktoober 1822 Moskva) oli Eesti vaimulik.

Witte immatrikuleeriti 23. septembril 1785 Jena ülikooli, oli kohal veel aastal 1788. Ordineeriti õpetajaks 2. oktoobril/13. oktoobril 1799.

Ta oli aastatel 1799–1813 (kutsuti 17. augustil/28. augustil 1799) Ambla Maarja koguduse õpetaja. Lahkus ametist mais 1813.


Autograaf

Autograaf (kreeka keeles autos 'ise' ja graphō 'kirjutan') on omakäeline kirjutus.

Autograaf võib olla kiri, käsikiri, aga ka pühendus raamatus.

Autograafidel on nii teaduslik kui ka kogumisväärtus.


Vahelihas

Vahelihas ehk diafragma on lai kuplikujuline lihas, mis eraldab rinnaõõnt kõhuõõnest.

Vahelihase äärmine osa on lihaseline, keskosa kõõluseline. Kõõluseline osa on lihaselise osa jätk ning koosneb omavahel põimuvatest kõõluskiududest.

Vahelihas muudab võimalikuks hingamise: selle pinguldumisel liigub diafragma külgmine osa allapoole, suureneb rindkere ruumala (selles suurenemises osalevad ka välimised roidevahelihased) ning kopsudesse voolab õhk. Selle käigus surutakse kõhuõõne elundid allapoole ning kõht kummub väljapoole. Vahelihase lõdvestumisel liigub see kõhulihaste suurenenud toonuse mõjul üles, rindkere maht väheneb ning õhk surutakse kopsudest välja. Väljahingamisel osalevad ka sisemised roidevahelihased.

Vahelihasel on oma roll ka oksendamise, defekatsiooni ja urineerimise korral, sest ta avaldab teatud elunditele survet.


Kamassi keel

Kamassi keel on väljasurnud samojeedi keel, mida rääkisid Lääne-Siberis Sajaanides elanud kamassid. Kamassi keel kuulub koos sölkupi ja matori keelega lõunasamojeedi keelerühma. Kamassi keele dialektid on kamassia ja koibali.

Kamassi keelt uurisid Matias Aleksanteri Castrén ja Kai Donner. Donner kogus 20. sajandi alguses materjali, mille publitseeris Aulis Joki. 20. sajandi alguses oli keel juba välja suremas. Seda rääkis vaid mõni pere Abalakovo külas (tänapäeval Krasnojarski krai Sajanski rajooni Malinovski külanõukogus). Suurem osa kamasse läks üle hakassi või vene keelele. 1963. aastal leiti Ablakovo külast veel mõned vanurid, kes mäletasid lapsepõlves räägitud keelt. Kamassi keele viimane kõneleja Klavdija Plotnikova suri 1989. aastal.

Eestis on kamassi keelt uurinud Ago Künnap. Ta kaitses Helsingi ülikoolis aastal 1971 filosoofiadoktori väitekirja teemal "System und Ursprung der kamassischen Flexionssuffixe" ning aastal 1974 Tartu Ülikoolis filoloogiadoktori väitekirja teemal "Pööramine ja käänamine samojeedi keeltes" ("Склонение и спряжение в самодийских языках (сравнительно-исторический анализ первичных словоизменительных суффиксов)").


He Got Game

"He Got Game" (eestikeelse pealkirjaga "Pall on tema käes") on 1998. aasta spordidraama; filmi lavastas Spike Lee, peaosas Denzel Washington. "He Got Game" on Public Enemy 1998. aasta album, mis oli selle filmi soundtrack-album. "He Got Game" on Jay Tee 2005. aasta mixtape-album.


Giljotineerimine

Giljotineerimine ehk giljotiinimine on hukkamine giljotiini abil.

Üks esimesi, kes giljotineeriti, oli Prantsusmaa kuningas Louis XVI.


Saprolegnia

Vesihallik (Saprolegnia) on heterokontide hõimkonda kuuluvate magevee-eluliste organismide perekond. Traditsiooniliselt on neid peetud seenteks. Tüüpiliselt on nad valged. Enamasti võib neid kohata kasvamas organismide kudedel (nt surnud kalade peal).


Termotuumarelv

Termotuumarelv, tuntud ka kui vesinikupomm ja termotuumapomm, on massihävitusrelv, milles kasutatakse relva hävitava jõu saavutamiseks termotuumareaktsiooni ehk tuumasünteesireaktsiooni, kus kergete aatomituumade ühinemisel (tuumasüntees) vabaneb plahvatuslikult väga suur kogus energiat.

Termotuumalaenguna kasutatakse vesiniku isotoope deuteeriumi (²H) ja triitiumi (³H). Vesinikupomm on tavaliselt koostatud kahejärgulisena: termotuumareaktsiooni esilekutsumiseks kasutatakse uraan-235 lõhustamise või plutooniumi ahelreaktsiooni tulemusena vabanenud energiat. Raskete aatomituumade (uraan-235) või plutooniumi lagunemine (tuumalõhustumine) on seega aatomidetonaatoriks, millest saadud energia arvel saavutatakse termotuumareaktsiooniks (²H + ³H → ⁴He + n) vajalik ülikõrge temperatuur (umbes 10 MK) ja rõhk.


Tõrva kõrtsihoone

Tõrva kõrtsihoone on ajalooline maakivist ehitis Lõuna-Eestis Tõrva linnas. Seda peetakse Tõrva üheks esimeseks tänaseni säilinud ehitiseks ning linna sümboliks. Kõrtsihoone ehitati esmakordselt Pärnu–Tartu ja Viljandi–Valga maantee ristumiskohale 1834. aastal.

Algselt oli hoone valmistatud puidust ning see kuulus tollase Patküla mõisa omandisse. 1890. aasta sügisel põles vana puidust kõrtsihoone maha ning hoone ehitati taas üles maakivist. Kõrtsihoones tegutses kõrts ning tall.

Ümberehitatuna oli kõrtsihoone pikk krohvimata dekoratiivselt laotud maakivihoone, mis kaetud poolkelpkatusega. Uste ja akende avad olid historitsismile omaselt markeeritud valgete krohviraamistustega. Enamus hoone algsest väljanägemisest on restaureeritult säilinud tänaseni.

19. sajandi viimasel veerandil oli kõrtsihoone omanik ja kõrtsipidaja ning hobupostijaama ülem tollal Tõrva lähistel asuva Riiska talu omanik Hugo Wecram. Sajandi lõpus ostis kõrtsihoone läti rahvusest ärimees Zakrits, kes tellis uue kõrtsipidajana seniste savi- ja puunõude asemele klaaskannud ja fajansstaldrikud, mille alla oli varguste ennetamiseks graveeritud "Tõrva kõrtsist varastatud".

Pärast Teist maailmasõda tegutsesid hoones einelaud ja Tõrva Tarbijate Kooperatiivi kauplused.

Aastatel 1998–2000 renoveeriti Tõrva linna omandisse kuuluv kõrtsihoone, mille käigus vahetati välja hoone sarikad, laoti uus kivikatus ning restaureeriti hoone maakividest müüritis.

2017. aasta seisuga tegutsevad hoones infopunkt, kaks lillepoodi, postkontor, juuksur, bussijaam ja Musta Kõutsi Kõrts (bistroo), suletud on varem samas tegutsenud Swedbanki harukontor.


Johannes Roterd

Johannes Roterd (ka Johannes Rotert; surnud 1536) oli Tallinna piiskop aastatel 1531–1536.

Roterd pärines Tallinna kodanikkonnast. 1501. aastal immatrikuleeriti ta Rostocki ülikooli, kuid tema teaduskraadi kohta teateid pole. 1511. aastal nimetati teda Niguliste kirikhärraks, kuid pole selge, kas ta oli ka Tallinna toomhärra. Ühetähenduslikult kapiitli liikmena on teda mainitud 1512. aastal. 1524. aastal on teda mainitud toomkiriku fabrikaatorina.

Roterd valiti Tallinna piiskopiks pärast Georg von Tiesenhauseni surma 1530. aasta oktoobris. Seetõttu on võimalik, et tema ametiaeg algab veel selle aastaga. Paavsti kinnituse sai ta aga alles 1531. aasta 30. augustil. Roterd suri enne 1536. aasta septembrit, kuna siis kinnitas paavst järgmiseks Tallinna piiskopiks Arnold Annebati.


Christian Czernekow

Christian Czernekow (surnud 1514) oli Tallinna piiskop aastatel 1513–1514.

Czernekow pärines Danzigi kodanike hulgast. 1476. aastal immatrikuleeriti ta Rostocki ülikooli ning arvatavasti 1478. või 1479. aastal omandas ta samast bakalaureusekraadi. Hiljem omandas Czernekow ka magistrikraadi. Liivimaale saabus ta arvatavasti kohe pärast seda ning 1487. aastal on teda mainitud Tallinna raesekretärina. Seda ametit pidas ta 20 aastat ning uuesti aastatel 1512–1513.

Czernekow oli Tallinna toomhärra, teda on sellena esmamainitud 1495. aastal. 1510. aastal on teda lisaks nimetatud ka Saare-Lääne toomhärraks, lisaks Tallinna piiskopi Gottschalk Hageni kirjutajaks. Samal ajal nimetati teda ka Schwerini diötseesist pärinevaks vaimulikuks ja notariks, mis läheb mõneti vastuollu teiste andmetega, mis kinnitavad tema pärinemist Danzigist.

Tõenäoliselt 1513. aasta oktoobris valiti Czernekow Tallinna piiskopiks. Juba novembris asus ta teele Rooma, et paavsti käest kinnitus saada. Teekond venis pikaks ja paavsti käest õnnestus tal kinnitus piiskopikohale saada alles 6. veebruaril 1514. Seejärel asus ta tagasiteele. Sama aasta juuli alguses on teda elusolevana mainitud siis toimunud Liivimaa maapäeval.Akten und Rezesse der livländischen Ständetage. 3, 1494–1535. Nr. 57, punkt 41. Czernekowi surmaajaks võis olla 16. juuli, ta oli maetud Tallinna toomkirikusse.

Pärast Czernekowi surma valis toomkapiitel uueks Tallinna piiskopiks Christian Bomhoweri, kuid paavst kinnitas piiskopiks Johann Blankenfeldi.


PureVideo

Nvidia PureVideo on graafikakaardi riistvaraline lahendus, mille eesmärk on arvuti CPU vabastada video dekodeerimise protsessidest ja video järeltöötlusest, viies need protsessid üle NVIDIA graafikaprotsessorisse (GPU). Purevideo on kasutusel Nvidia GeForce 6, GeForce 7, GeForce 8, GeForce 9, GeForce 200, GeForce 400, GeForce M seeria (varem tuntud kui GeForce Go) ja Nvidia Quadro seeria GPU seeriates. PureVideo on loodud töötama koos vastava meedia esitamise tarkvaraga. NVIDIA seadme draiverid Windows XP, Windows Vista ja Windows 7 jaoks on PureVideo toega, see tähendab, et vastava (PureVideo toega) rakendustarkvaraga NVIDIA draiver kasutab automaatselt mistahes riistvaralist kiirendust, mis on kättesaadav NVIDIA kuvaadaptril.

Kõik tarkvaralised HD DVD / Blu-ray-mängijad, samuti enamik DVD-esitamise tarkvarast arvutitele on PureVideo toega. NVIDIA PureVideo tehnoloogia tuge omavad ka Microsofti Windows Media Player ja Windows Media Center. NVIDIA müüb ka omavalmistatud PureVideo dekodeerimise tarkvara (see tekitab aga segadust, sest seda dekodeerimise tarkvara ei ole vaja ja samas ka ei kasuta kolmanda osapoole meediamängijad), mis töötab omamoodi DVD-mängijana, omades tänapäevaseid video järeltöötluse võimalusi. PureVideo võimete tase varieerub sõltuvalt generatsioonist.

14. novembril 2001 lasi NVIDIA välja beetaversiooni suletud lähtekoodiga seadmedraiveri ja avatud lähtekoodiga API ehk VDPAU (Video Decode and Presentation API for Unix – video dekodeerimise ja esitamise API Unixile) PureVideo toetusega Linuxile, FreeBSD-le ja Solarisele.


Linnastumise määr

Piirkonna linnastumise määr ehk linnastumise aste on linnades elavate inimeste (linnarahvastiku) osatähtsus piirkonna rahvastikus.

Arenenud riikides toimus kõige suurem muutus linnastumise määras 19. sajandil tööstusliku pöörde tõttu. Näiteks Inglismaal suurenes see 17 protsendilt 1801. aastal 72 protsendile 1891. aastal. Kogu maailma rahvastikust elas 1900. aastal linnades 15%. 2007. aastal oli kogu maailma linnastumise määr umbes 50%.

Ennustatakse, et aastaks 2050 on arenenud maades linnastumise määr 86% ja arengumaades 64%.


Ali Afshar

Ali Afshar (tuntud ka kui Alex Dodd, Alexander Dodd, Alex Todd) on USA filminäitleja ja elukutseline võidusõitja.

Ta vanemad on põllumajandusärimees Eskandar Afshar ja pärsia poeet Leila Kasra.


Vesineitsiklased

Vesineitsiklased (Calopterygidae) on kiililiste seltsi kuuluv putukate sugukond.

Sugukonda kuulub 17 perekonda kokku umbes 150 liigiga. Euroopas esineb ainult üks liik. Liigirikkamad perekonnad on Hetaerina – 37 liiki Calopteryx – 29 liiki Mnesarete – 22 liiki

Keha on neil metalselt helkiv, tiivad värvilised ja laiad. Tiivad on puhkeolekus asetatud kas selja kohale või veidi avatuna kaldu keha külgedele.


Kõrsiklased

Kõrsiklased (Lestidae) on kiililiste seltsi kuuluv putukate sugukond.

Kõrsiklaste hulka kuulub 9 perekonda kokku 153 liigiga.

Euroopas elab selle sugukonna 9 liiki.


Ojasääriklased

Ojasääriklased ehk säärikliidriklased (Platycnemididae) on kiililiste seltsi kuuluv putukate sugukond.


Tondihobulased

Tondihobulased (Aeshnidae) on kiililiste seltsi kuuluv putukate sugukond.

Sellesse seltsi kuuluvad suhteliselt suured kiilid.

Põhja-Ameerikas elab neid 41 liiki, Saksamaal 14 liiki.


Johannes Heinrich Felicius vanem

Johannes Heinrich Felicius (23. september 1742 Flensburg – 21. detsember 1819/2. jaanuar 1820 Harju-Jaani) oli Eesti vaimulik.

Felicius sündis Flensburgis, praeguse haldusjaotuse järgi Schleswig-Holsteini liidumaal. Ta immatrikuleerus 24. aprillil 1760, oli kohal veel aastal 1763; Helmestadti ülikooli immatrikuleerus 28. aprillil 1763. Ordineeriti õpetajaks 2. juulil/13. juulil 1770

Oli aastatel 1770–1819 (kutsuti adjunktõpetajaks 4. märtsil/15. märtsil 1770, õpetajaks introdutseeriti 13. juunil/24. juunil 1770) Harju-Jaani Ristija Johannese koguduse õpetaja, Ida-Harju praostkonna praostiks sai 15. jaanuaril/26. jaanuaril 1798, Eestimaa Konsistooriumi assessoriks sai 21. jaanuaril/1. veebruaril.


Vesikiillased

Vesikiillased (Libellulidae) on kiililiste seltsi kuuluv putukate sugukond.

Sellesse seltsi kuulub kokku ligi 1000 liiki.


Juhan Raudsepp

Juhan Raudsepp (10. detsember 1896 Lugaži vald, Läti – 15. detsember 1984 Tallinn) oli eesti skulptor.


Kolmetine leht

Kolmetine liitleht on kolmest lehekesest koosnev liitleht.

Kolmetine leht on näiteks maasika perekonda kuuluvatel liikidel.


Siege

Siege on USA hardcore-punkbänd "The Siege" (eestikeelse pealkirjaga "Sõjaseisukord") on 1998. aasta film, mille režissöör on Edward Zwick ning peaosi mängivad Denzel Washington, Bruce Willis, Annette Bening ja Tony Shalhoub.


Nerehta

Nerehta [n'erehta] on linn Venemaal Kostroma oblastis, Nerehta rajooni keskus.

Asub Nerehta jõe ääres.

Linn sai alguse merjalaste asulast ja seda on kroonikas mainitud 1214. aasta all. Linnaõigused sai 1776.

19. sajandil kujunes tekstiilitööstuse keskuseks.

Linnal on raudteeühendus Jaroslavli, Kostroma ja Ivanovoga.


Sõjaseisukord

Sõjaseisukord on riigis või selle osas erakorralistel asjaoludel (näiteks sõda, loodusõnnetused, massirahutused) kõrgeima võimuteostaja poolt kehtestatud eriolukord, mille jooksul valitsetakse sõjaaja seaduste järgi.


Ronald Fisher

Ronald Aylmer Fisher (17. veebruar 1890 – 29. juuli 1962) oli inglise matemaatik ja evolutsiooniteoreetik.

Ta formaliseeris loodusliku valiku teooria ja formuleeris loodusliku valiku teoreemid. Ta tegeles statistiliste meetoditega ning arendas katse planeerimise teooriat.

1930. aastal esitas Ronald Fisher runaway hüpoteesi ehk Fisheri hüpoteesi (inglise keeles Fisherian runaway), millega saab seletada ühe tunnuse eelistamist isastel emaste poolt (vt Suguline valik#Fisheri hüpotees).


Sulgjas leht

Sulgjas leht on liitleht, mille lehekesed kinnituvad pearootsule enamasti vastakuti paarikaupa.

Sulgjad lehed võivad olla nii paaritusulgjad kui ka paarissulgjad.


Vahelduv leheseis

Vahelduv leheseis ehk spiraalne leheseis on leheseis, mille korral lehed kinnituvad võrsele eri kõrgusel üksikult.


Männaseline leheseis

Männaseline leheseis on leheseis, mille korral lehed asetsevad ühel kõrgusel (männasena) ümber varre.


Kaarroodne leht

Kaarroodne leht on leht, mille lehelaba aluselt kulgeb lehetippu mitu enam-vähem ühetugevust kaarjat leheroodu.


Crimson Tide

Crison Tide

"Crimson Tide" on Richard P. Henricki põnevusromaan. "Crimson Tide" (eestikeelse pealkirjaga "Punane oht") on selle raamatu põhjal 1995. aastal valminud film; režissöör Tony Scott, peaosades Denzel Washington ja Gene Hackman. Alabama Crimson Tide on USA Alabama Ülikooli spordivõistkondade nimi. Crimson tide on Mehhiko lahele iseloomulik vee õitsemine Crimson Tide on kokteil, mille koostisosadeks on vodka ja granaatõunamahl. Crimson tide on ka ingliskeelne eufemism, mis tähendab menstruatsiooni.


Dannii Minogue

Danielle Jane Minogue [mɨˈnoʊɡ] (sündinud 20. oktoobril 1971 Melbourne'is) on Austraalia laulja, näitleja, moelooja ja modell. Ta on laulja Kylie Minogue'i noorem õde.


Taolistiivalised

Taolistiivalised (Zygoptera) on kiililiste seltsi alamselts.

Teine kiililiste alamselts on eristiivalised. Taolistiivalised on tavaliselt veidi väiksemad kui eristiivalised ning nende tiivad asetsevad puhkeolekus koos keha tagaosa lähedal, kui eristiivalised hoiavad tiibu külgedel kehaga risti.

Taolistiivaliste hulka kuuluvad vesineitsiklased, kõrsiklased ja liidriklased (kokku 23 liiki Eestis elavaist 63 kiililiigist).


Eristiivalised

Eristiivalised (Anisoptera) on kiililiste seltsi alamselts.

Rühma nimetus tuleneb sellest, et eristiivalistel on tagatiibade kuju (tiiva alus) erinev eestiibade kujust. Eristiivalised kiilid on ka enamasti suuremad kui taolistiivalised.

Teiseks kiililiste alamseltsiks taolistiivalised. Neil on ees- ja tagatiivad kuju poolest võrdlemisi sarnased.


NEC

NEC (jaapani 日本電気株式会社, Nippon Denki Kabushiki Kaisha) on Jaapani infotehnoloogiaettevõte.

Ettevõte asutati 1899. aastal ning algul tootis see telefone ja lüliteid.

1983. aastani kasutas ettevõte rahvusvaheliselt nime Nippon Electric Company, Limited.


Domeikava

Domeikava on küla Leedus endise Kaunase maakonna aladel Kaunase rajoonis, Domeikava valla keskus. Asub 10 km Kaunasest põhja pool.

Domeikava on elanike arvult Leedu suurim küla. Seal on nii gümnaasium kui ka raamatukogu. Vaatamisväärsuseks on Kaunase kindluse Domeikava fordi varemed.


Politseivalitsus

Politseivalitsus oli Eesti politsei keskasutus aastatel 1934–1938.

Siseministeeriumi Politseivalitsus asutati Politsei Peavalitsuse reorganiseerimise teel.


Sõrmhõlmine leht

Sõrmhõlmine leht on hõlmine leht, mille lehelaba on aluse poole suunatud väljalõigete abil sõrmjalt lõhestunud.


Pelikani memorandum

"Pelikani memorandum" on John Grishami 1992. aastal ilmunud kriminaalromaan.

Avalikkust šokeerinud kahe ülemkohtu kohtuniku mõrva tagamaid asub uurima New Orleansist pärit õigusteaduskonna naistudeng Darby Shaw. Tema koostatud Pelikani memorandum viitab külmaverelisele palgamõrvale. Pärast dokumendi jõudmist Valgesse Majja algab paanika ja tõe varjamiseks otsustatakse Darby Shaw tappa. Sellest algab tudengineiu ja teda abistava kohtuasjade reporteri Gray Granthami tabamiseks üleriigiline ajujaht.

Eesti keelde tõlkis romaani Urmas Rattus ning see ilmus 1995. aastal kirjastuse Kuldsulg väljaandena sarjas "Meisterdetektiivid".

1993. aastal valmis romaani alusel samanimeline film, mille peaosades mängisid Julia Roberts ja Denzel Washington.


William Wordsworth

William Wordsworth (7. aprill 1770 – 23. aprill 1850) oli inglise luuletaja, romantismi esindaja.


Luuletaja

Luuletaja (luuleline sünonüüm poeet; naissoost poetess) on kirjanik, kes loob luule vormis kirjandusteoseid.


Mihkel Maurer

Mihkel Maurer (29. juuni 1882 Käru vald (Vändra kihelkond) – 31. jaanuar 1936) oli Eesti metsavaht.

Ta astus Käru mõisa Saare vahtkonna metsavahiks 1. mail 1911, millises vahtkonnas teenis kuni surmani. Ta kuulus Kaitseliitu ja Eesti Metsateenijate Ühingu Käru osakonda. Mihkel Maurer maeti 8. veebruaril 1936 Käru kalmistule.


Helene (Nassau printsess)

Helene Wilhelmine Henriette Pauline Marianne von Nassau-Weilburg (18. august 1831 Wiesbaden – 28. oktoober 1888) oli Nassau printsess ja Waldecki ja Pyrmonti vürsti Georg Viktori abikaasa.

Ta oli Nassau vürst Willemi (1792–1839) ja tema teise naise Württembergi printsessi Pauline (1810–1856) üheksas laps. Nii tema ema kui isa olid Suurbritannia kuninga George II järeltulijad.

Printsess Helena abiellus Georg Viktoriga 26. septembril 1853 Wiesbadenis. Neil sündis seitse last: Sophie Nikoline (27. juuli 1854 – 5. august 1869) Pauline (19. oktoober 1855 – 3. juuli 1925) Marie (23. mai 1857 – 30. aprill 1882) Emma (2. august 1858 – 20. märts 1934) Helena (17. veebruar 1861 – 1. september 1922) Friedrich (20. jaanuar 1865 – 26. mai 1946) Elisabeth (6. september 1873 – 23. november 1961)


Rauavaegusaneemia

Rauavaegusaneemia on aneemia vorm, mille põhjuseks on raua vähesus veres, mille tõttu organism ei saa toota piisavalt palju hemoglobiini (raud on hemoglobiini oluline koostisosa). See on kõige sagedasem aneemialiik, esinedes ligikaudu 20% naistest, 50% rasedatest ja 3% meestest.


Kroonilisest haigusest tingitud aneemia

Kroonilisest haigusest tingitud aneemia ehk kroonilise haiguse aneemia on aneemia vorm. See kujutab endast vere hemoglobiinitaseme langust, mida põhjustab mingi infektsioon või krooniline haigus. Tavaliselt lühendab haigus või infektsioon punaliblede eluiga ja vähendab punaliblesid tootva luuüdi aktiivsust, mille tagajärjel tekib kerge või mõõdukas aneemia.


Benedictus XI

Benedictus XI (Niccolò Boccasini, ka Niccolò Boccasio või Niccolò Boccasino; 1240 – 7. juuli 1304) oli paavst 1303–1304. Ta oli 194. paavst ja teine dominiiklane, kes sai paavstiks. Enne teda oli dominiiklastest saanud paavstiks Innocentius V. Hiljem said dominiiklastest paavstiks veel Pius V ja Benedictus XIII.

Boccasini sündis Trevisos notari Boccasio ja tema abikaasa Berarda peres. Ta õppis esmalt oma onu Sant'Andrea preestri juures ning astus teismelisena 1254 dominiiklaste ordusse. Ta õppis 1262–1267 Milanos teoloogiat, sai magistriks ja pidas Veneetsias ja Trevisos teoloogialoenguid. Ta kirjutas Psalmide, Iiobi raamatu, Matteuse evangeeliumi ja Johannese Ilmutuse kommentaarid.

Boccasini määrati alamprioriks ja kahel korral Treviso prioriks. Ta valiti 1286 dominiiklaste provintsiaaliks Lombardias ja 12. mail 1296 orduülemaks, jäädes sellesse ametisse 14. jaanuarini 1299.

Boccasini pälvis Bonifatius VIII poolehoiu, taunides mässulisi Colonnasid ja frantsiskaani spiritualiste. Paavst saatis ta jaanuaris 1297 vahendama rahuläbirääkimisi Inglismaa ja Prantsusmaa vahel ning määras ta 4. detsembril 1298 Santa Sabina kardinalpreestriks. Boccasini lahendas ka dominiiklaste ja frantsisklaste vahelist tüli. Bonifatius VIII määras ta 2. märtsil 1300 Ostia kardinalpiiskopiks ning saatis ta 13. mail 1301 legaadina Poolasse ja Ungarisse, et toetada kuningana Károly I-t, kuid riigi siseprobleemide tõttu kehtestas kardinal Ungarile interdikti. Ta naasis Ungarist 10. mail 1303 ja oli üks kardinalidest, kes jäi septembris 1303 Bonifatius VIII lähikonda Anagnis.


1936. aasta Nõukogude Liidu põhiseadus

1936. aasta NSV Liidu konstitutsioon ka Stalini konstitutsioon, mis võeti vastu VII Erakorralisel NSV Liidu nõukogude kongressil, oli NSV Liidu toimimise ning kodanike põhiõiguste ja -kohustuste alusdokument alates 5. detsembrist 1936.


Johann Heinrich Jürgens

Johann Heinrich Jürgens (28. oktoober/8. november 1719 Tallinn – 3. mai/14. mai 1782 Pöide) oli Eesti vaimulik.

Jürgens immatrikuleeriti 8. augustil 1739 Jena ülikooli ja 6. juulil 1742 Halle ülikooli. Pärast ülikooli lõpetamist töötas eraõpetajana Jelgavas. Aastatel 1754–1762 oli ta Ventspilsi linnakooli rektor. Ordineeriti 17. septembril/28. septembril 1763 õpetajaks.

Oli aastatel 1763–1782 (introdutseeriti 28. septembril/9. oktoobril 1763) Pöide Maarja koguduse õpetaja, oli aastast 1775 veel konsistooriumi assessor.


Sirprakuline aneemia

Sirprakuline aneemia (anaemia meniscocytica) on autosoom-retsessiivne pärilik haigus, mille korral organismi toodetava ebanormaalse hemoglobiini tõttu on punaliblede kuju moondunud. Punalibled on sirprakulist aneemiat põdeva inimese organismis poolkuukujulised (normaalsed punalibled on ümarad ja lapikud). Vigaste punaliblede eluiga on lühenenud.


Whistleri ema

Whistleri ema kirjade järgi ei tulnud modell maalimise ajaks kohale, mille peale kunstnik olevat teinud oma emale ettepaneku hoopis teda maalida.

Maali mõõdud on 144,3 cm × 162,4 cm. Maali ostis 1891. aastal Prantsuse riik ning tänapäeval hoitakse seda Pariisis Orsay muuseumis.

Maal oli põhiteemaks 1997. aasta filmis "Bean - Täitsa lõpp film".


Boris Tuch

Boris Tuch (vene keeles Борис Исаакович Тух; sündinud 23. novembril 1946 Tallinnas) on venekeelne Eesti kultuuriajakirjanik, tõlkija ja kirjanik.

Tema harva kasutatav kirjanduslik pseudonüüm on Richard Klooster.

Boris Tuch on lõpetanud Tartu Riikliku Ülikooli vene keele erialal (1969). Ta on nii Rahvusvahelise Filmikriitikute Ühingu ja Kuningliku Shakespeare'i Ühingu kui ka Eesti Teatriuurijate ja -kriitikute Ühenduse liige.


Rikošett (täpsustus)

Rikošett on kuuli, mürsu või muu lendava keha tagasipõrkumine pinnalt.

"Rikošett" ("Ricochet"), 1991. aasta triller; režissöör Russell Mulcahy, peaosas Denzel Washington

Rikošett, kombinatsiooniline löök rahvusvahelises kabes


Rikošett (kabe)

Rikošett (ehk rikošettlöök) on rahvusvahelises kabes peamiselt klassikalistes seisudes esinev kombinatsiooniline idee. Idee on saanud nimetuse selle järgi, et kabendite löömistrajektoorid meenutavad rikošetti.

Diagrammil 1 olev seis tekib mängulauale pärast avakäike 33-28 (18-23) 39-33 (12-18) 44-39 (17-21) 31-27 (20-25?). Ja nüüd järgneb rikošettlöök 27-22 (18x27) 34-30 (25x34) 40x18 (13x22) 28x26.


Krista Kerge

Krista Kerge (sündinud 7. novembril 1952) on eesti keeleteadlane.

Ta lõpetas aastal 1971 Tallinna 2. Keskkooli ja aastal 1979 Tartu Riikliku Ülikooli ajaloo-keeleteaduskonna filoloogi, eesti keele ja kirjanduse õpetaja kvalifikatsiooniga.

Ta on Tallinna Ülikooli rakenduslingvistika professor, alates 2020. aastast emeriitprofessor .


Pealisvee sukeldumine

Pealisvee sukeldumine (inglise downwelling; eesti keeles pole soovitatav kasutada terminit "daunvelling") on maailmameres pindmise veekihi vajumine sügavamale. Pealisvee sukeldumise vastandnähtus on süvaveekerge.

Pealisvesi võib sukelduda, kui tuule jõul liigub ja kuhjub pinnavesi piki rannikut.


Tähistaevas (maal)

"Tähistaevas" või "Tähisöö" (hollandi keeles "De sterrennacht") on hollandi postimpressionisti Vincent van Goghi õlimaal. Maal valmis 1889. aastal.

Pildil kujutatakse van Goghi öist vaadet läbi tema sanatooriumiakna, kusjuures see on maalitud päeval mälu järgi.

Alates 1941. aastast asub maal New Yorgi moodsa kunsti muuseumis.

Maalist ning Vincent van Goghi elust ja surmast on inspireeritud Don McLeani laul "Vincent".


Dr. Gachet' portree

Dr. Gachet' portree on hollandi postimpressionisti Vincent van Goghi 1890. aastal loodud õlimaal.

Maalil on kujutatud doktor Paul Gachet, kes Auvers-sur-Oise'is van Goghi eest kunstniku viimastel elunädalatel hoolt kandis. Van Gogh maalis doktorist kaks ühesuguse kompositsiooniga, kuid värvilahenduse poolest kergesti eristatavat versiooni, millest teine asub Orsay muuseumis Pariisis.

Portreel istub doktor Gachet laua taga. Tema keha ja nägu on pööratud kõrvale, vaataja suunas. Arsti parema käe küünarnukk toetub lauale ja põsk parema käe rusikale. Maali esimesel versioonil on laual vaas sõrmkübaraga, teisel versioonil hoiab ta sõrmkübarat käes. Sõrmkübar on ravimtaim, mida kasutatakse südamehaiguste raviks, ja see võib viidata Gachet' elukutsele.

1890. aastal kirjutas Vincent van Gogh oma vennale Theole: "Mul on valminud M. Gachet' portree melanhoolse ilmega, mis võib vaatajale tunduda grimassina ... Kurb, aga õrn, siiski selge ja intelligentne – niisugused peaksid olema paljud portreed ... On olemas moodsaid portreesid, mida võib vaadata kaua aega ja millele võib-olla võib tagasi vaadata veel sada aastat hiljemgi."


Johannes Heinrich Felicius

Johannes Heinrich Felicius (18. märts / 29. märts 1787 Tallinn – 22. oktoober / 3. november 1850 Tallinn) oli Eesti vaimulik.

Felicius õppis Tallinna toomkoolis. Tartu ülikooli usuteaduskonnas õppis ta aastatel 1805–1809. Ordineeriti 22. jaanuaril / 3. veebruaril 1811 õpetajaks.

Oli aastatel 1811–1819 Harju-Jaani Ristija Johannese koguduse adjunktõpetaja, aastatel 1819–1845 sama koguduse õpetaja. Lahkus 1. veebruaril / 13. veebruaril 1845 haiguse tõttu ametist, vaevles aastaid valude käes.

Ta kirjutas tolleaegsetes ajakirjandusväljaannetes Ostsee-Provinzen Blatt ja Inland huvitavatel ja kasulikel teemadel, nagu rookatused, kuidas tarvitada külmunud kartuleid jms. Ta pidas huvitavat kirikukroonikat. Tema koostatud Balti aadli vapiraamatud sisaldasid kujundatuna umbes 2400 vapijoonist (suurem osa köiteid on säilinud Eesti Ajaloomuuseumis).


Korvõisik

Korvõisik on õisik, mille laienenud lamedale või kumerale põhjale on tihedalt kinnitunud raotud keel- ja putkõied või ainult ühed neist.

Õisiku serval asuvaid õisi (enamasti keelõisi) nimetatakse äärisõiteks. Korvõisikut väljastpoolt ümbritsevat kõrglehtedest katet nimetatakse üldkatiseks.

Korvõisik meenutab mõnevõrra teiste lillede õisi ja sellepärast nimetatakse seda kõnekeeles õieks.

Korvõisik on iseloomulik korvõieliste sugukonnale.


Reobiont

Reobiont on organism, kes elab ainult kiirevoolulises veekogus (tavaliselt jões).

Et kiirele voolule vastu panna on reobiontidel mitmeid kohastumusi. Neist levinuimad on lame keha, mitmesugused konksjad kehajätked, tugev kinnitumine substraadile, taimedel nt pikad lintjad lehed.

Reobionte leidub näiteks ripsusside, tigude, putukate (eriti nende vastsed), kalade jt seas.


Amfibiont

Amfibiont on organism, kes võib elada nii veekeskkonnas kui ka maismaal (nt pilliroog) või kes mingi eluperioodi veedavad vees ja teise perioodi maismaal (nt kahepaiksed, mitmed putukavastsed).

Mõnikord nimetatakse amfibiondiks ka mereranna loodete vööndi (eulitoraali) organisme.


Anderlecht

Anderlecht on kohaliku omavalitsuse üksus (vald) Belgias Pealinna Brüsseli piirkonnas.

Anderlechti asumid on Veeweyde, Aa, Het Rad, Vogelzang, Meylemeersch, Neerpede, Vlasendaal, Bon Air, Broeck, Scherdemaal, Peterbos, Klein Eiland ja Scheut.

Anderlechti läbib Brüsseli metroo 5. liin.


Mihkel Kampmaa

Mihkel Kampmaa (kuni aastani 1936 Kampmann; 28. märts 1867 Sauga vald, Pärnumaa – 30. september 1943 Tartu) oli eesti kirjandusloolane, koolikirjanik ja pedagoog, kelle neljaköiteline teos "Eesti kirjandusloo peajooned" (1912–36) pani aluse eesti kirjanduse ajaloo põhjalikumale uurimisele.

Ta on avaldanud värsikogu "Kandle hääled" (Viljandi 1896) ja rohkesti populaarseid koolilugemikke, mida avaldati paljudes kordustrükkides.

20. oktoobril 1933 valiti ta Tartu Õpetajate Seltsi auliimeks.


Tuigutuled

"Tuigutuled" on Maian Kärmase debüütalbum, mille 2003. aastal andis välja Hitivabrik. Album ilmus CD-l ja helikassetil.

Salvestatud Eesti Raadios 2003


Suudlus (Klimt)

"Suudlus" (saksa keeles "Der Kuss") on Gustav Klimti õlimaal. Ta maalis selle aastatel 1907–1908. See on tõenäoliselt tema kuulsaim teos.

Pildil kujutatakse meest suudlemas naist.


Õnneleid

"Õnneleid" on 2010. aastal välja antud Maian Kärmase teine album.

Salvestatud oktoobris ja novembris 2009 ning jaanuaris 2010 Viljandi Muusikakooli orkestrimajas.


Passionaarne tõuge

Passionaarne tõuge on Lev Gumiljovi passionaarse etnogeneesi teoorias mikromutatsioon, mis kutsub populatsioonis esile passionaarse tunnuse ja viib uute etniliste süsteemide tekkele sellest mõjutatud piirkondades. See on Maal jälgitav ribade kujul, mis on laiusega 200–400 km ja pikkusega umbes 0,5 planeedi ümbermõõdust. Need kulgevad meridiaanide ja paralleelide suhtes eri nurkade all. Analüüsides erinevaid eeldusi passionaarsete tõugete päritolu kohta, kaldus L. N. Gumilev hüpoteesi kasuks, mille kohaselt tõuked on kosmilise päritoluga (kiirgus avakosmosest), sest ühegi maise põhjusega ei õnnestunud tal seletada nende lineaarset vormi ja suurt ulatust maapinna suhtes. Seejuures on nende liinilaadne kuju suuresti oletuslik, sest etniliste süsteemide tekke aeg ega koht pole enamasti täpselt teada.


Laguvili

Laguvili on mitmeseemneline kuivvili, mis valminult laguneb piki- ja ristsuunas üheseemnelisteks osadeks.